Kosovski institut za napredne studije: "Gradonačelnici sa Severa obavljaju duple funkcije"; 1.730 ljudi sa Severa dobija platu iz budžeta Kosova | KoSSev\nKosovski institut za napredne studije: "Gradonačelnici sa Severa obavljaju duple funkcije"; 1.730 ljudi sa Severa dobija platu iz budžeta Kosova\nPonedeljak 14. septembar 2015, 11:52\nFoto:Institut za napredne studije\nPredstavnici kosovskog Instituta za napredne studije predstavili su izveštaj pod nazivom "Upravljanje u četiri opštine na severu Kosova" na konferenciji za medije održanoj u nedelju. U ovom izveštaju se navodi da nedavno postignut sporazum u Briselu između Beograda i Prištine nije doprineo "prestanku paralelnih struktura vlasti" u četiri srpske opštine na Severu – Zubin Potok, Leposavić, Zvečan i Severna Mitrovica, kao i da gradonačelnici ovih opština imaju "duple funkcije". Predstavnici ovog instituta takođe navode da je Vlada Kosova za 2015. napravila Fond za severne opštine u iznosu od 10,8 miliona evra, od čega je, kako kažu, preko 6,2 miliona evra planirano za plate. Oni istovremeno dodaju da u četiri opštine na Severu Kosova ukupno 1.730 ljudi dobija platu iz budžeta Kosova, od toga 747 u Severnoj Mitrovici.\n"Gradonačelnici opština Leposavić, Zubin Potok, Zvečan i Severna Mitrovica, obavljaju dvojne funkcije. Gradonačelnici su izabrani na kosovskim lokalnim izborima i plaćeni su iz kosovskog budžeta , a u isto vreme su prihvatili funkcije od Vlade Srbije kako bi vodili paralelne strukture," rekao je jedan od istraživača kosovskog Instituta za napredne studije Bakim Salihu i dodao da gradonačelnici četiri severne opštine obavljaju "duple funkcije".\n"Gradonačelnici su izabrani na kosovskim lokalnim izborima i plaćeni su iz kosovskog budžeta, a u isto vreme su prihvatili funkcije od Vlade Srbije kako bi vodili paralelne strukture," objasnio je Salihu.\nOn je takođe kazao i da predsednici opština koji su izabrani na kosovskim lokalnim izborima, kako je rekao, odbijaju da se "identifikuju sa bilo kojim znakom ili simbolom države Kosovo".\n"Paralelne opštine na Severu Kosova pod nazivom 'privremeni upravni organi' su tela koja donose odluke u vezi sa pojedinim sektorima - obrazovanje, zdravstvo, javne službe, sport i kultura. Predsednici koji su izabrani na kosovskim lokalnim izborima svoje funkcije obavljaju u opštinskim objektima i odbijaju da se identifikuju sa bilo kojim znakom ili simbolom države Kosovo," istakao je Salihu.\nKosovski Institut za napredne studije u svom izveštaju dalje navodi da Vlada Kosova nije još uvek donela nikakvu odluku u vezi sa ukidanjem Administrativne kancelarije u Severnoj Mitrovici koja je, kako je rečeno, trebalo da radi do formiranja opštine Severna Mitrovica.\n"Ova kancelarija trenutno ne obavlja nijednu funkciju, dok se 69 službenika i dalje vode kao zaposleni i primaju platu kao državni službenici," kažu iz ovog instituta.\nOni takođe dodaju da je Vlada Kosova za 2015. napravila fond za severne opštine u iznosu od 10,8 miliona evra.\n"Od ovog iznosa preko 6,2 miliona evra je planirano za plate. U četiri opštine na Severu Kosova navedeno je da 1.730 ljudi dobija platu iz budžeta Kosova, a najveći broj u opštini Severna Mitrovica - ukupno 747. Većina službenika dobija dve plate za isti posao koji obavljaju," tvrde iz ovog kosovskog instituta.\nOni su takođe na konferenciji za medije izneli i podatak da se u Fond za razvoj Severa koji se, kako kažu, puni uglavnom od prihoda od carina, "do jula 2015 slilo 6.5 miliona evra".


Najboljim poslodavcima i opštinama priznanja za Dan Nacionalne službe za zapošljavanje • Poportal\n– Poslodavcima koji su u ovoj godini zaposlili na neodređeno vreme najveći broj lica sa evidencije nezaposlenih koristeći uslugu posredovanja u zapošljavanju bez finansijske podrške NSZ.\n– Poslodavcima koji su zaposlili najviše osoba sa invaliditetom, koristeći uslugu posredovanja u zapošljavanju.\n– Preduzetnicima koji su uz finansijsku podršku NSZ, subvenciju za samozapošljavanje, osnovani u 2017. godini, a već tokom 2018. su zaposlili nezaposleno lice sa evidencije NSZ.\n– Lokalnim samoupravama koje su dale najveći doprinos zapošljavanju, uzimajući u obzir usvojeni lokalni Akcioni plan zapošljavanja, visinu sredstava opredeljenih za zapošljavanje, broj učesnika u merama zapošljavanja i stepen razvijenosti opština.\n– Poslodavcima sa kojima je NSZ ostvarila najuspešniju saradnju na lokalnom tržištu rada u ovoj godini, uzimajući u obzir dužinu saradnje, redovnost učešća na sajamskim i drugim manifestacijama NSZ, učešće u istraživanjima koje NSZ sprovodi radi praćenja i prognoziranja potreba poslodavaca na tržištu rada, poslovnu korespodenciju zasnovanu na saradnji i efikasnosti, kao i odsustvo fluktuacije radne snage.


SAD: Pao dogovor o usvajanju ekonomske pomoći\nTanjug 20. decembra 2020. 10:34\nVAŠINGTON – Predstavnici dve vodeće partije u SAD, demokrate i republikanci, postigli su dogovor o usvajanju paketa ekonomske pomoći u iznosu od skoro hiljadu milijardi dolara, pa bi u nedelju posle podne trebalo da bude usvojen taj zakon, preneo je AP.\nZakon o ekonomskoj pomoći zbog krize nastale usled pandemije korona virusa je kasnio nekoliko meseci, mnogi su počeli da sumnjaju da će uopšte biti usvojen, ali su se razgovori intenzivirali u decembru i poslanici iz obe partije su postigli sporazum pre nego što će napustiti Vašington uoči novogodišnjih praznika, dodao je AP.\nČlanovi Predstavničkog doma, kao i Senata (zakon mora da prođe kroz oba zakonodavna tela), kažu da će zakon omogućiti po 300 dolara pomoći za nezaposlene na nedeljnom nivou, zatim, jednokratnu pomoć od 600 dolara svim državljanima SAD, a benefit će osetiti i firme koje su najteže pogođene pandemijom, kao i škole i još neke državne ustanove.\nSa druge strane, agencija Rojters piše da je postignut dogovor o 900 milijardi pomoći, nakon što su senatori obe partije uklonili poslednje prepreke koje su ih kočile da se dogovore.\nLider demokrata u Senatu Čak Šumer je rekao novinarima na Kapitol hilu da „ukoliko se stvari nastave ovim tokom i ne ispreči ništa, moći ćemo da glasamo u nedelju“.\nVodeći ljudi obe partije planiraju da spoje zakon o ekonomskoj pomoći sa zakonom o pomoći vladinim agencijama, vrednim 1,4 hiljade milijardi dolara, kojim bi se finansirale vladine agencije do septembra 2021. godine.\nRok za donošenje zakona o finansiranju vladinih agencija ističe u ponoć po vašingtonskom vremenu (6.00 po srednjoevropskom u ponedeljak) i ukoliko ga predstavnici obe partije ne donesu, ljudi zaposleni u vladinim agencijama će ostati bez plata.


Početak/Hronika/Više vozača vozilo pod dejstvom alkohola. Jedan udario u autobus, drugi ukradenim automobilom izazvao nezgodu\nPolicija u Merošini zadržala je dvadesetčetvorogodišnjeg vozača „juga“ koji se sumnjiči da je izazvao saobraćajnu nezgodu upravljajući vozilom kome je istekla registracija, bez vozačke dozvole, sa 1,53 promila alkohola u organizmu.\n„On se sumnjiči da je u nedelju, u okolini Merošine, udario u autobus koji je bio parkiran. Nakon zadržavanja, Prekršajni sud u Nišu izrekao mu je novčanu kaznu u iznosu od 240.000 dinara“, navodi se u saopštenju policije.\nDvadesettrogodišnji vozač se sumnjiči da je 04. septembra, u okolini Doljevca, ukrao neregistrovano vozilo „opel“ sa parking prostora jednog tehničkog pregleda, a potom se udaljio sa lica mesta.\n„Upravljajući ukradenim vozilom, bez vozačke dozvole, sa 1,84 alkohola u organizmu, dvadesettrogodišnji mladić se sumnjiči da je izazvao saobraćajnu nezgodu tako što je udario u parkirano vozilo i oštetio ga. Nakon zadržavanja, Prekršajni sud u Nišu izrekao mu je novčanu kaznu u iznosu od 185.000 dinara, a policija će po nalogu Osnovnog javnog tužilaštva u Nišu podneti krivičnu prijavu zbog postojanja osnova sumnje da je izvršio krivično delo teška krađa“, ističu u PU Niš.\nPetorici vozača je određeno zadržavanje do 12 sati i protiv njih će biti podnete prekršajne prijave iz Zakona o bezbednosti saobraćaja.\n„Apelujemo na vozače da ne upravljaju vozilom pod dejstvom alkohola i dosledno poštuju saobraćajne propise, jer na taj način čuvaju svoj i živote drugih učesnika u saobraćaju“, kažu u Policijskoj upravi Niš.\nalkotest PU Niš saobraćajna policija vožnja pod dejstvom alkohola


Dodik: Srpskoj pravoslavnoj crkvi vratiti imovinu u Sarajevu - Trebevic.net\nDodik: Srpskoj pravoslavnoj crkvi vratiti imovinu u Sarajevu\nSrpski član Predsjedništva BiH Milorad Dodik poručio je danas da mora biti riješeno pitanje nevraćene imovine Srpske pravoslavne crkve (SPC) u Sarajevu.\nDodik je na Božićnom prijemu koji je upriličio mitropolit dabrobosanski Hrizostom ocijenio da ovaj prijem pokazuje da BiH ima potencijal da uvažava različite vjere, ali da je današnje okupljanje ipak u sjenci činjenice da SPC-u nije vraćena imovina i da objekte milionske vrijednosti u Sarajevu zadržavaju federalne i kantonalne vlasti, koje ništa ne čine da se to pitanje riješi.\n– Ovo je po ko zna koji put da se organizuje prijem za Božić, a da se ponavlja ista matrica – da niko ništa nije uradio po tom pitanju. To govori o odnosu Sarajeva prema SPC, koji je katastrofalno loš, koji ne može da pokaže da je ovaj grad multietičan, jer ne uvažava osnovna prava, a to je pravo vjerske zajednice na imovinu – rekao je Dodik.\nNapomenuo je da u ovom pogledu ni međunarodna zajednica ništa nije učinila. “\n– To pokazuje da je to sprega međunarodnog faktora i vlasti u FBiH i Kantonu Sarajevo da se ta imovina ne vrati – navodi Dodik.\n– To govori da Sarajevo ne može da ima epitet grada koji uvažava sva prava – rekao je Dodik i poručio da pitanje vraćanja imovine SPC-u mora biti riješeno.\nDodik i ambasador Ruske Federacije u BiH Petar Ivancov su sa mitropolitom Hrizostom obišli Sabornu crkvu u Sarajevu.\nMitropolit Hrizostom je nedavno izjavio da sarajevske vlasti neće da vrate ovaj objekat, jer je to za njih vrlo unosan biznis budući da mnogo zarađuju zahvaljujući toj zgradi.\nRanije danas Dodik i Ivancov razgovarali su u Istočnom Sarajevu o aktuelnoj situaciji u BiH i regionu.


Saveti - Predlozi i uputstva u vezi sa izradom i izvođenjem prezentacija - Infostud | NajStudent.com\nSaveti › Predlozi i uputstva u vezi sa izradom i izvođenjem prezentacija\nUmeće prezentovanja predstavlja značajan segment već tokom obrazovanja, a naročito u mnogim kasnijim situacijama. Ovladati pomenutom veštinom značiće da se proširuje njena upotreba i nude nove, izuzetne šanse i mogućnosti. Tokom cele karijere bićete u prilici da učestvujete u nekom od vidova javnog govora, već prilikom vašeg predstavljanja za vreme poslovnog intervjua, kao i usled prezentovanja poslovnih ideja i razmišljanja koja će od vas očekivati.\nIz pomenutog, sledi zaključak koji se tiče neophodnosti stalnog usavršavanja, dopunjavanja poznavanja tehnika prezentovanja, i sve to na kreativan i aktuelan način.\nZa uspešan javni govor ključna je dobra priprema. Sa takvim postupkom poslaćete poruku da ste odgovorni, a potom i kompetentni za zadatak koji vam je poveren. Vođeni time da vaš auditorijum dobije pravu meru informacija koja im je potrebna, odnosno, koju žele da znaju i čuju od vas, potrudite se da sadržaj bude razumljiv, zanimljiv, a sve sa ciljem da prikupljeni podaci budu oblikovani u korisne i vredne informacije.\nPored sadržine, bitan je i kanal koji će biti odabran za prenošenje date poruke, na način koji pogodan i poželjan za sve koji vas slušaju. Na ovom mestu, snažne efekte izazivaju relevantne, originalne slike, video snimci, statistike u vidu grafikona i sl.\nPodsetnik sa ključnim rečima koristite samo kada vam je potreban, umesto da čitate celokupan sadržaj opširnih beležaka, jer time rizikujete da vaš auditorijum prestane sa praćenjem svega onog što želite da im saopštite.\nPokažite i ličnu zainteresovanost za naslov koji je predmet vašeg rada. Istovremeno, potrebna je usklađenost sa datim okruženjem s obzirom da ćete se u trenutnoj poziciji naći na mestu prezentera, tj. predavača.\nU svemu tome, kao pitanje od posebne važnosti javlja se prava mera samopouzdanja koju je moguće izgraditi radom na sebi, praktikovanjem ove vrste nastupa i obraćanja grupi ljudi, ali i ostvarenjima koja će uslediti kao potvrda i izraz vaših mogućnosti i sposobnosti.\nVaš govor treba da zvuči prirodno i samouvereno, a rečima treba dati ton koji je čist i snažan. Takođe, na vama je da uočite kada je pravi momenat za pauzu tokom govora, ili stavljanje naglaska na stavke koje nose visoku važnost u vašem izlaganju. Misleći na neverbalnu komunikaciju, uvažite stanovište koje zastupa aktivan i pozitivan stav prema ovoj vrsti aktivnosti koja podrazumeva direktno obraćanje većem broju ljudi.\nU obzir uzmite i značaj činjenice uključivanja vašeg auditorijuma, upravo kroz deo prezentacije koji se tiče postavljanja pitanja. Bitno je odgovoriti u potpunosti, sa dovoljno informacija. U slučaju da ne posedujete odgovor u datom trenutku, ukažite na to, uz uveravanje da ćete što pre istražiti i pronaći pravi odgovor.\nS obzirom da ćete u samom početku govoriti pred vašim kolegama, studentima, taj vid podrške biće doprinos redukovanju vaše eventualne nelagodnosti. Početne poteškoće ne smeju vas, međutim, sprečiti da postanete uspešniji. Naprotiv, nastojte biti bolji kako bi svaki naredni put bio prikaz toga koliko ste u međuvremenu napredovali i razvijali se.\nPrezentovanje, shvaćeno kao javni nastup, treba biti zrelo prihvaćeno od strane studenata, propraćeno potrebnom dinamikom rada, uz stalno istraživanje raspoloživih tehnika usavršavanja. Kroz prezentovanje težite da uživate, obezbedite fokus i sledite dalje za pomenutim modelom rada, uspostavljajući okvir za sve naredne prilike javnog govora i nastupa.


Geten - Geten\nNevidljiva: Vreme je za zakon\nMejn: pravno priznanje roda za osobe koje se rodno ne određuju\nAmerička država Mejn postala je 12. po redu savezna država koja je pravno priznala osobe koje se rodno ne određuju. Opširnije...\nPrema najvećem istraživanju koje je nedavno sprovela američka organizacija The Trevor project, više od polovine mladih trans i osoba koje se rodno ne određuju ozbiljno je razmišljalo o samoubistvu u poslednjih godinu dana. Opširnije...\nOregon pravno priznao osobe koje se rodno ne određuju i omogućio pravo na izvod iz matične knjige rođenih\nPresuda apelacionog suda od istorijskog je značaja za američku državu Oregon – osobe koje se rodno ne određuju od sada će moći da promene oznaku za rod u izvodu iz matične knjige rođenih tako da bude u skladu s njihovim identitetom. Opširnije...\nHolandija: vlasti smatraju da oznaka za rod nije neophodna u ličnim dokumentima\nVlada Holandije neće uključivati oznaku za rod u nacionalnim ličnim identifikacionim dokumentima tokom narednih pet godina.\tOpširnije...\nOII Europe kritikuje albanski medicinski protokol za sprečavanje intervencija kod interseks beba i dece\nDržava uslovljava trans osobe, odlučuje o nama bez nas\nDirektorka organizacije Geten i koordinatorka LGBTIQ SOS telefona, Agata Milan Đurić, govori za Danas o egzistenciji i problemima trans osoba u Srbiji, TIQ aktivizmu i o tome zašto nam je neophodan adekvatan Zakon o rodnom identitetu i pravima interseks osoba.\nTrans osobe i KOVID-19\nNa Svetski dan zdravlja 2020, prenosimo prevod teksta organizacije Transgender Europe o trans osobama i oboljenju COVID-19.\nIstraživanje pokazalo: Većina trans osoba prvi put propituje svoj rod pre sedme godine života\nVećina trans osoba u sedmoj godini života prvi put razmišlja o svom rodu, tj. dovodi ga u pitanje, kažu naučnici.\nKvir studije: Klinička kultura i ’sistem pola/roda’; Društvena istorija medicinskih interpretacija interseks stanja\nU okviru onlajn kursa Kvir studija, u subotu 27. 6. od 14 časova možete pratiti predavanje Predraga Šarčevića o društvenoj istoriji medicinskih interpretacija interseks stanja.\nZagrljaji i performans u KC Gradu\nIzložba „Zagrljaj sa ZZ“ autorke Zoe Gudović biće otvorena još tri dana, do 15. marta u Kulturnom centru Grad.\nHeroine iz kraja: Tanja\nNova epizoda Heroina iz kraja u produkciji BeFema predstavlja priču Tanje Kalinić, aktivistkinje i šampionke u dizanju tegova.\nPročitajte kako je muzičar Nik Kejv ućutkao homofobičnog fana.


Filmova LGBT tematike danas ima više, no zarađuju manje - CroL\nTakav komercijalni pad objašnjava se nizom razloga. Naime, danas se proizvodi više filmova LGBT tematike no prije dvadeset godina i može se reći da potpunije predstavljaju raznolikost zajednice, no zato ih produciraju mahom nezavisni studiji koji raspolažu s bitno manjim budžetom od Hollywooda. Tako da rijetko koji film može računati na veliku distribuciju u kino dvoranama. Primjerice, posljednji film LGBT tematike s velikom distribucijom bio je Bruno (2009.) u kojem je prikaz gej lika ionako bio veoma diskutabilan.\nUostalom, danas je prisutnost LGBT likova veća na televiziji no u filmovima. Steven Soderbergh snimio je biografski film o Liberaceu, Moj život s Liberaceom, za HBO nakon što su mu holivudski studiji poručili da je tematika "previše gej".


NARODNA SKUPŠTINA RS: 19. OKTOBRA 2015. GODINE ODRżANE SEDNICE ODBORA ZA KOSOVO I METOHIJU, PARLAMENTARANE GRUPE ZA OTVORENI PARLAMENT - RAZMOTRENA INFORMACIJA O DIJALOGU BEOGRADA I PRIšTINE, PRIHVAćEN IZVEšTAJ O RADU KANCELARIJE ZA KOSOVO I METOHIJU ZA PERIOD JANUAR - JUN 2015. GODINE\nČetvrti sastanak Parlamentarne grupe za otvoreni parlament\nNa četvrtom sastanku Parlamentarne grupe za otvoreni parlament, održanom 19. oktobra 2015. godine, članovi neformalnih parlamentarnih grupa u Narodnoj skupštini imali su priliku da se sastanu sa predstavnicima organizacija civilnog društva u cilju unapređenja saradnje civilnog sektora i Narodne skupštine.\nPredsedavajući Parlamentarne grupe za otvoreni parlament prof. dr Vladimir Marinković prisutne je upoznao sa radom Grupe, naglasivši da je njen osnovni cilj otvaranje parlamenta ka javnosti, što podrazumeva kvalitetniju komunikaciju sa građanima. Takođe, Marinković je istakao važnost transparentnosti rada Narodne skupštine i naglasio da se njeni članovi u prvom redu zalažu za smanjenje korupcije i sukoba interesa. Tom prilikom, on je podvukao važnost podrške koju Grupa ima u partnerskim organizacijama – Centru za istraživanje, transparentnost i odgovornost (CRTA) i Misiji OEBS u Srbiji.\nPredsedavajući, koji je i predsednik Ekonomskog kokusa govorio je i o nadležnostima i rezultatima koje je do sada ostvarila ta Parlamentarna grupa. On je prisutne podsetio da se osnovni cilj Kokusa ogleda u doprinošenju stvaranja povoljnog poslovnog ambijenta, kao i unapređenju ključnih faktora ekonomskog razvoja Srbije, kroz zagovaranje institucionalnih reformi i uz saradnju sa privredom. Na kraju izlaganja, Marinković je istakao važnost saradnje koju Ekonomski kokus ostvaruje sa Nacionalnom alijansom za lokalni ekonomski razvoj (NALED) i Međunarodnim republikanskim institutom (IRI).\nNakon predsedavajućeg, prisutne su sa radom, nadležnostima i ostvarenim rezultatima upoznali Dejan Radenković ispred Zelene parlamentarne grupe, Gordana Čomić ispred Ženske parlamentarne mreže, dr Aleksandra Tomić u ime Parlamentarnog foruma za energetiku i Dubravka Filipovski ispred Nacionalnog ogranka globalne mreže parlamentaraca za borbu protiv korupcije.\nU nastavku rada, inicijative i predloge izneli su predstavnici Centra modernih veština, Beogradskog fonda za političku izuzetnost, Udruženja Građanske inicijative, Cesida, Nacionalne koalicije za decentralizaciju, Centra lokalne demokratije iz Subotice, Beogradske otvorene škole, Istraživačke organizacije Sekons (SeConS), Udruženja Narodni parlament iz Leskovca, Udruženja E –tvrđava iz Niša, Udruženja za reviziju pristupačnosti, Organizacije Link plus, Foruma 10 iz Novog Pazara, Fonda za razvoj domaćinstva iz Novog Sada i Organizacije Eduka Humana, nakon čega je usledila diskusija.\nSastanku je predsedavao prof. dr Vladimir Marinković, predsedavajući Parlamentarne grupe za otvoreni parlament i potpredsednik Narodne skupštine.\n9. sednica Odbora za Kosovo i Metohiju\nNa Devetoj sednici Odbora za Kosovo i Metohiju održanoj 19. oktobra 2015. godine, Odbor je informisan od Kancelarije za Kosovo i Metohiju o dijalogu Beograda i Prištine.\nSednica Odbora bila je zatvorena za javnost, u skladu sa tačkom 21. stav 1. Odluke o postupanju sa tajnim podacima, koju je doneo Odbor za administrativno-budžetska i mandatno-imunitetska pitanja, s obzirom na to da je Odboru dostavljena informacija sa oznakom stepena tajnosti.\nNa osnovu člana 256. stav 1. Poslovnika Narodne skupštine("Sl. glasnik RS", br. 20/2012 - prečišćen tekst), Odbor je odlučio da sa sednice zatvorene za javnost da saopštenje, koju je predsednik Odbora Milovan Drecun, na osnovu člana 256 stav 2. Poslovnika Narodne skupštine, predstavio javnosti:\n- Odbor je informisan o dijalogu Beograda i Prištine, o procesu normalizacije odnosa Beograda i Privremenih institucija samouprave u Prištini, sa posebnim osvrtom na Nacrt političke platforme za Poglavlje 35.\nOdbor za Kosovo i Metohiju, na sednici održanoj 19. oktobra 2015. godine, razmotrio je Izveštaj o radu Kancelarije za Kosovo i Metohiju za period od januara do juna 2015. godine, koji je podnela Kancelarija. Odbor je većinom glasova prihvatio Izveštaj o radu Kancelarije za Kosovo i Metohiju.\nU okviru iscrpnog pretresa Izveštaja o radu Kancelarije koji je predstavio Miljan Rađenović, pomoćnik direktora za opšte poslove za Kosovo i Metohiju, posebno se raspravljalo o podršci unapređenja kvaliteta života srpskog i nealbanskog stanovništva na autonomnom području. Dušan Kozarev, zamenik direktora Kancelarije za Kosovo i Metohiju, napomenuo je da postoji pet radnih grupa koje se bave pitanjem povratka iseljenih lica, i da se njihova istraživanja razlikuju.\nPored Izveštaja o radu Kancelarije, u skladu sa zaključkom Odbora 23. aprila 2015. godine, Odbor je doneo odluku o obrazovanju Radne grupe za prikupljanje činjenica i dokaza o rasvetljavanju zločina nad pripadnicima srpskog naroda i ostalih nacionalnih zajednica na Kosovu i Metohiji.\nIzvor: Press služba Skupštine Srbije, 19.10.2015.


Lukač o napadu na Aleksandra Vučića, o okupljanju članova grupe Pravda za Davida i napadu na Dajanu Dangubić | BL Portal\nLukač o napadu na Aleksandra Vučića, o okupljanju članova grupe Pravda za Davida i napadu na Dajanu Dangubić\n8. Jula 2019. 17:15\nKada je u pitanju napad na predsjednika Srbije Aleksandra Vučića, prije par godina u Srebrenici, kazao je taj slučaj više nije u nadležnosti policije RS.\nMinistar unutrašnjih poslova Republike Srpske (RS) Dragan Lukač potvrdio je danas da će veliki broj policajaca biti angažovan na osiguranju komemoracije u Srebrenici, 11. jula, i očekuje da će sve proteći bezbjedno.\nLukač je rekao da MUPRS-a, kao i svake godine radi obezbjeđenja tog skupa, te da ne očekuje inicidente ili provokacije građana RS.\nKada je u pitanju napad na predsjednika Srbije Aleksnadra Vučića, prije par godina u Srebrenici, kazao je taj slučaj više nije u nadležnosti policije RS, jer su saznanja i informacije o tome poslijeđene tužilaštvu te smatra da ima dovoljno dokaza za podizanje optužnice potiv onih koji su ugrozili Vučićev život.\nKada je u pitanju slučaj Dajane Dangubić, pripadnice Oružanih snaga BiH, koja je napadnuta 30. juna, u parku u Banjoj Luci, gdje je u noćnim satima bila s još jednom djevojkom, Lukač je rekao da je policija uzela izjavu te da ona ima pravo na mišljenje o radu policije.\n– Nije tražila krivično gonjenje osobe koja je navodno izvršila napad, što je pomalo neobično, a imala je primjedbe na rad policije – rekao je Lukač.\nTvrdi da nije bilo propusta policije u slučaju istrage napada na novinara BN televizije Vladimira Kovačevića, te da očekuje osuđujuću presudu protiv jednog od počinilaca, kojem se sudi u Okružnom sudu u Banjoj Luci.\nGovoreći o postupanju policije tokom okupljanja građana u parku u centru Banje Luke, koji traže pravdu u slučaju ubistva Davida Dragičevića, ministar policije RS je rekao da se ta grupa okuplja već mjesecima bez odobrenja i da je policija bila obavezna da bude na licu mjesta, a svaki građanim mora da pokaže legitimaciju na njihov zahtjev.\nNakon sjednice proširenog kolegijuma MUPRS-a, kazao je da je po pokazateljima prošla godina bila jedna od najboljih, te da je stanje bezbjednosti u RS-u na zadovoljavajućem nivou.\nPosebna pažnja posvećuje se, kaže, pitanju migranske krize, a trenutno 85 policajaca pomaže Graničnoj policiji BiH kako bi se spriječili ilegalni prelasci migranata.\n– Činjenica je da se u ovoj godini pojavio veći broj tih osoba nego lani, odnosno za šest mjeseci ih je za 200 posto više – rekao je Lukač i podsjetio da MUP RS uspio da zaštiti prostor tog bh.entiteta od većeg broja krivičnih djela počinjenih od migranata.\nNe postoji mogućnost da RS organizuje prihvatne centre za migrante i to je, kaže, stav Vlade RS-a, “koji se pokazao kao ispravan”, prenosi Fokus.ba.\n– Možemo da ih pomognemo, omogućimo zdravstvenu i humanitarnu pomoć, ali njima i nije cilj RS ili BiH, već prolazak za EU – dodao je Lukač i naveo da se broj migranata neće smanjiti ni u narednom periodu, jer se pojavljuju i osobe koje nisu iz ratom zahvaćenih područja.\nPlan MUP RS je da u narednom periodu postavi veći broj nadzornih kamera za kontrolu saobraćaja, kako bi se smanjila crna statistika, stopa poginuli i velika materijalna šteta.\nJohanes Han: Nema mjesta u EU za one koje negiraju Srebrenicu\nErdogan se sastao s članovima Predsjedništva Bosne i Hercegovine


OSM Televizija - Mediji reketiraju direktore i političare u Bijeljini?\nMediji reketiraju direktore i političare u Bijeljini?\nNadležne državne institucije izuzele su određenu dokumentaciju iz više javnih preduzeća na području bijeljinske regije u okviru istrage o sumnjivim tokovima novca prema pojedinim lokalnim medijima, piše portal "Desk Republike Srpske", pozivajući se na nezvanične informacije.\nIstičući da je ovaj slučaj već u poodmakloj fazi, isti izvor navodi da je izuzeta određena dokumentacija iz Javne ustanove "Vode Srpske", a istovremeno se "istražuju ugovori ove ustanove sa privatnom firmom, čiji je vlasnik odbornik u bijeljinskom parlametu, koji je u bliskim je vezama sa vlasnikom jednog medija koji je takođe predmet istrage".\nOn ističe da je "raznim malverzacijama za dotičnu medijsku kuću izvučeno čak oko 200.000 maraka, dok su ostali morali da se zadovolje manjim iznosima".\nU tekstu se navodi da se "najveći dio ovakvih poslova u više firmi i institucija završava indirektnim putem, ali jedan manji dio mora da ide i direktno, kako javnost ne bi posumnjala u postojanje tajne sprege između pojedinih preduzeća i medija".\n"Postoji i treći način, koji je i najpoželjniji za obje strane, a to je plaćanje kešom za uslugu promocije ili poštede od kritike. Javna je tajna da pojedini direktori velikih državnih i privatnih preduzeća, kao i nosioci određenih političkih funkcija sa područja Bijeljine, Ugljevika, Lopara, Brčkog, Zvornika, Milića i drugih opština, svakog mjeseca šalju 'koverte' vlasniku jedne medijske kuće iz Bijeljine", navodi sagovornik portala "Desk Republike Srpske".\nPrema istom izvoru, riječ je o nevjerovatnim ciframa koje dostižu i do 10.000 KM mjesečno.\n"Toliko plaćaju direktori većih državnih i privatnih firmi i neki načelnici dok je uobičajena cifra od 2.000 do 5.000 maraka. Od toga nisu pošteđeni ni članovi stranaka koje imaju dobre odnose sa tim medijima. Upravo sada je aktuelno da političari sklapaju dogovore o saradnji sa medijima", ističe se u tekstu.\nSagovornik portala navodi da je "jedan poslanik u Narodnoj skupštini Republike Srpske morao nedavno da plati 40.000 KM vlasniku jednog medija, samo da ga ovaj 'ne dira' u periodu do izbora".\n"Neki od reketiranih direktora i političara već su dali svoje izjave u okviru ove istrage, dok će ostali biti pozvani u narednom periodu", ističe izvor ovog portala.\nRaspisan konkurs za dodjelu podsticaja u Bijeljini\nCvijanović: Za razliku od Govedarice, ne mislim da ubirem političke poene na tuđoj nesreći\nKošarac odgovorio Zvizdiću\nHarmonizovati lingvističke i političke stavove\nJoš iz iste kategorije: « Ivanić i Čović razgovarali o SSP-u Čović: Izigran je raniji dogovor i grešku treba ispraviti »


Najlepše želje svim grаđаnimа islаmske veroispovesti\n05.07.2016. 14:34h 07.05.2017. 09:32h\nMinistаr prаvde Nikolа Selаković čestitаo je dаnаs predsedniku Mešihаtа Islаmske zаjednice u Srbiji Mevludu Dudiću, Rijаsetu islаmske zаjednice Srbije i svim grаdjаnimа islаmske veroispovesti Rаmаzаnski bajrаm, sа željom dа rаdosno proslаve ovаj veliki prаznik u krugu porodice, miru i svаkom blаgostаnju.\nBAJRAM JE RADOST U VERI: Reis Nasufović čestitao praznik\nKRAJ POSTA: U Bajrakli džamiji obavljen Bajram namaz\nKako je saopštilo ministarstvo, Selаković je istаkаo dа Rаmаzаski bajrаm vrаćа veru u neprolаzne duhovne vrednosti, doprinoseći negovаnju rаzumevаnjа, sloge i ljubаvi medju bližnjimа.\n"Slаveći krаj svetog mesecа Rаmаzаnа, mesecа postа, molitve i dobročinstvа, želim dа zаjedničke, opštečovečne vrednosti osvetljаvаju put pomirenjа, pokаjаnjа i prаštаnjа, pozivаjući nаs dа zаjedno grаdimo svet u kome će nаrodi živeti u miru i medjusobnom poštovаnju.Sа željom dа Vаs uvek prаti dobro zdrаvlje i svаko dobro, šаljem vаm izrаze mog nаjdubljeg poštovаnjа", istаkаo je Selаković u čestitki.\nČestitke je uputio i gradonačelnik Novog Sada Miloš Vučević. Vučević je onima koji proslavljaju ta praznik poželeo da ga proslave okruženi svojim najmilijima, u nadi da će dani koji dolaze biti ispunjeni iskrenom tolerancijom i međusobnim poštovanjem prema svim ljudima bez obzira na njihovu veroispovest.\n"Važno je da zajednički nastojimo da očuvamo solidarnost i da uvek stremimo ka dobrobiti. Neka ovaj veliki praznik podstakne sve ljude da neguju zajedništvo i prijateljstvo", poručio je Vučević.\nPraznik je čestitao i predsednik Koordinacionog tela Vlade Srbije za opštine Preševo, Bujanovac i Medveđa Zoran Stanković, koji je stanovnicima opština koji proslavljaju Ramazanski Bajram poželeo da ga provedu u dobrom zdravlju, porodičnoj sreći i napretku.\n"U ime Koordinacionog tela i svoje lično ime čestitam vam praznik sa željom da ga provedete sa svojim najmilijima u dobrom zdravlju, porodičnoj sreći i napretku. Neka ovaj praznik donese radost, razumevanje ispunjeno medjusobnim uvažavanjem i tolerancijom", naveo je Stanković, a saopštilo to Koordinaciono telo.\n"Želim da radost velikog praznika duhovno osnaži sve muslimane. Neka svi koji slave Ramazanski Bajram prazničnu radost podele sa svojom porodicom komšijama i prijateljima u obilju duhovne radosti i dobrog zdravlja", napisao je Radojević u čestitki.\nBajrammuslimaniislampraznikčestitkenikola selakovicMiloš VučevićZoran Stankovićmileta radojević


Naslovna » Izlasci » Muzika » Clubbing » DJ vikend: Tom Novy i Freemasons\nNeko drugi 9. juni 2015. Clubbing Postavite komentar\nLeto je pravo vreme za osvežavajuće open-air DJ nastupe i Beograd to dokazuje sve više iz godine u godinu.\nTom Novy (Novi) autor je mnogobrojnih klupskih hitova poput „Take it“, „Now or Never“, „Without Your Love“ i „Your Body“, sa kojim je dospeo i na 10. mesto Britanske liste singlova. Radio je remikse i producirao muziku za umetnike među kojima su Jimmy Sommerville, Snap, Ludacris, Sonique i mnogi drugi.\nZahvaljujući uvek svežem pristupu, Tom Novy je uspeo da ostane konstantan na vrhovima top lista dance muzike i nastupao je u svim većim evropskim klubovima i na festivalima, uključujući i nezaobilaznu Ibicu.\nPublika u Srbiji ga, osim po klupskim gostovanjima, zna i po ućešću na „Dance Areni“ na Exit festivalu.\nOvog petka, 12. juna, Tom Novy će po prvi put nastupiti za DJ pultom „Bašte kod Juge“, a nekoliko dana kasnije, 17. juna, nastupiće i posle koncerta Robija Vilijamsa.\nOni koji u subotu, 13. juna, budu bili gosti „Bašte kod Juge“ imaće priliku uživo da vide i čuju kreativnu snagu Freemasons-a koja stoji iza hitova poput „Rain Down Love“, „When You Touch Me“ i remiksa pesme „Work“ r’n’b zvezde Kelly Rowland.\nBašta u hladu\nSvakog dana posle 14.00, hotel „Jugoslavija“ baca senku zaklanjajući baštu od sunca i tako pravi prijatan ambijent za ispijanje letnjih koktela i lagani obrok.\nVečernji ambijent ovog bar-restorana uz odlične svirke i sjajne DJ nastupe jeste ono po čemu je „Bašta kod Juge“ najpoznatija. (danubeogradu.rs)\nTagovibašta kod juge dance freemasons techno tom novy zemunski kej\nPrethodni Robi Vilijams, ali i Tom Novy i druga iznenađenja\nSledeći „U mojoj glavi“ premijerno 14. juna


CENTRALNA BANKA CG: Iz registra Uprave za nekretnine nemoguće utvrditi da li neko ima kredit\nNa osnovu podataka iz registra Uprave za nekretnine, koji su dostupni na njenoj internet stranici, nije moguće na pouzdan način utvrditi da li neko ima kreditno zaduženje, saopšteno je iz Centralne banke (CBCG).\n"Takođe nije moguće na pouzdan način utvrditi na koji način je to potencijalno kreditno zaduženje obezbijeđeno, u smislu kolaterala", ukazali su predstavnici CBCG odgovarajući na pitanje da li je moguće da se na osnovu podataka Uprave za nekretnine utvrde kreditna zaduženja pojedinih preduzeća i građana.\nOni su objasnili da su u dijelu podataka o teretima i ograničenjima koja su zabilježena na pojedinim objektima, koji se nalaze u registru Uprave, sadržani podaci o hipotekarnim, a ne kreditnim dužnicima.\n"Tako da se na osnovu tih podataka, u slučaju da kreditni i hipotekarni dužnik nijesu isto lice, ne može utvrditi nosilac kreditnog ili nekog drugog potraživanja koje se obezbjeđuje", rekli su iz CBCG povodom medijskih navoda u kojima se na osnovu podataka Uprave spekuliše o potencijalnom kreditnom zaduženju pojedinih osoba.\nPored toga, na osnovu istih podataka nije moguće utvrditi iznos kreditnog zaduženja po kojem se upisuje založno pravo hipotekarnog povjerioca, imajući u vidu da se ugovorom o hipoteci, pored postojećeg kreditnog zaduženja može ugovarati obezbjeđenje i budućih zaduženja, kao i svih eventualnih potraživanja koja mogu proisteći iz potpisanih ugovora o kreditima.\n"Takođe, na osnovu navedenih podataka nije moguće utvrditi da li postoji još neko obezbjeđenje po osnovu kreditnog potraživanja, za koje je registrovano založno pravo koje se prikazuje u podacima Uprave za nekretnine", precizirali su iz CBCG.\nIz tih razloga, svaki pokušaj donošenja zaključaka na osnovu podataka prikazanih na internet stranici Uprave za nekretnine predstavlja samo spekulaciju, zasnovanu na samo jednom malom segmentu informacija, neophodnih da bi se na utemeljen način mogao donijeti zaključak o iznosu kreditnog zaduženja bilo kojeg pojedinca, kao i svim kolateralima koji postoje po osnovu nekog kreditnog potraživanja.\nIZVOR: Vebsajt RTCG, 19.04.2018.


Inicijative /Legalizacija marihuane privukla bi i profit i turiste u BiH / Radio Sarajevo\nInicijative / Legalizacija marihuane privukla bi i profit i turiste u BiH\n04. 11. 2019. u 10:32:00 Radiosarajevo.ba\nKako pišu Nezavisne, BiH je na nekoliko ključnih koraka od legalizacije ove supstance, a trenutno se čeka potez resornih entitetskih ministarstva, a zatim i Vijeća ministara BiH, te na kraju – Parlamenta BiH.\nEkonomski analitičar Admir Čavalić, kazao je da pozitivni primjer iz Evrope, kao što su Holandija i Portugal, govore u korist legalizacije kanabisa u medicinske svrhe, te da bi to imalo nekoliko pozitivnih posljedica, od kojih prednjači razbijanje monopola mafije.\n„S jedne strane podstiče se razvoj medicinskog turizma, jer u BiH bi dolazili ljudi da konzumiraju supstancu, pod uslovom da dokažu da su medicinski slučajevi. Sa druge strane, to razbija ekonomski monopol od strane mafije ili drugih organizacija koje trenutno koriste činjenicu da je supstanca zabranjena“, kazao je Čavalić.\n„Država tu treba da se pojavi u formi agencije koja vrši nadzor, a sa druge strane koja bi uredila zakonsku regulativu. Iskustva pokazuju da treba omogućiti zdravu konkurenciju privatnog sektora“, rekao je Čavalić.\n„Na početku dolazi do intenzivnog rasta privatnog sektora u toj oblasti jer su marže visoke. Nakon nekoliko godina marže se stabilizuju, što znači da određena privatna preduzeća propadaju, a ostaju ona najuspješnija koja nude najbolji proizvod“, objasnio je Čavalić.\nBanjalučki advokat Aleksandar Jokić, kazao je da bi najjednostavnije bilo da se legalizacija marihuane u medicinske svrhe reguliše posebnim zakonom.\n„Bilo bi neophodno odrediti ko može da koristi proizvod, ko da ga uzgaja i obrađuje, ko izdaje dozvole i na kraju ko i pod kojim uslovima može proizvod da prodaje“, rekao je Jokić.\n„Smatram da bi upravo zbog prepuštanja privatnom sektoru ekonomski efekti bili veći nego da to država obavlja, a posao države, pored izdavanja dozvola, treba da bude vršenje nadzora nad proizvodnjom, obradom i prometom“, zaključio je Jokić.\nPredsjednik Skupštine Udruženja Zmajevo srce iz Tuzle Omer Isović, kazao je da cijena kanabisovog ulja na crnom tržištu u BiH doseže od 400 do 700 eura.\n„U zemljama koje su legalizovale kanabis cijene ulja ove biljke se kreću od 30 do 50 eura“, rekao je Isović.\n„Postoje dva izvora iz kojih ljudi u BiH nabavljaju kanabisovo ulje - jedno je s Kosova, koje je bolje kvalitete, a drugo iz Slovenije, ali niže kvalitete“, kazao je Isović.\n„Ljudi prodaju stanove, uzimaju kredite da bi se mogli liječiti. Legalizacijom prije svega dobijamo mogućnost da se ljudi kvalitetno liječite, a pored toga bilo bi uništeno crno tržište“, rekao je Isović za Nezavisne.\nTagovi: BiH entiteti zakoni Vijeće ministara marihuana medicinska marihuana kanabis\nNaučnici tvrde / Priroda i društvo: Mahovina ima isti utjecaj kao marihuana\nInteraktivno / Mapa svijeta koja pokazuje gdje se najviše konzumira marihuana


Društvo i ekonomija: Bajatović: Snabdevanje gasom u potpunosti normalizovano - BalkaniYUm.TV '); } //]]>\nBajatović: Snabdevanje gasom u potpunosti normalizovano\nDodatne količine gasa, koje je Srbija interventno nabavila zbog kvara na gasovodu u Bugarskoj, krenule su iz Mađarske u 14 sati i od 16 sati u potpunosti je normalizovano snabdevanje gasom u Srbiji, izjavio je generalni direktor "Srbijagasa" Dušan Bajatović.\nDušan Bajatović je istakao da su, kako je i najavljeno, u 14 časova potekle dodatne količine gasa iz Mađarske."To su te interventne količine koje smo obezbedili i od 16 časova se može smatrati da su svi parametri sistema na onome što treba da bude i snabdevanje gasom u Srbiji je u potpunosti normalizovano", poručio je Bajatović.\nUkazao je da će pet miliona kubika gasa, koje je Srbija intervetno uvezla iz Mađarske, biti u potpunosti isporučeno do šest sati sutra ujutru.\nTakođe, Bajatović je naveo da još nema pouzdanih informacija o tome kada će kvar na gasovodu u Bugarskoj biti otklonjeno.\n"Nije ni do 16 sati bio problem ni sa domaćinstvima, niti sa privredom. Mi smo samo zamolili najveće potrošače da u jednom momentu, jer bi nastala velika razlika u parametrima, ako je moguće da svedu svoj rad na tehnološki minimum. Da bi nam omogućili da sačuvamo sistem u što boljem stanju, jer smo tako bili u stanju da vrlo brzo oporavimo parametre sistema, što se sada i pokazalo", rekao je Bajatović.\nZahvalio je svima koji su pomogli "Srbijagasu" u ovoj situaciji, kako je rekao, u skladu sa zakonom propisanim normama.\nHavarija na gasovodu u Bugarskoj dovela je do prekida isporuke gasa u pojedinim delovima Srbije.\nZbog toga je "Srbijagas" uvezao pet miliona kubnih metara gasa iz Mađarske.\nNaime, Bugarska je obustavila dotok gasa "Balkanskim tokom" u Srbiju i delimično Rumuniju. Razlog je havarija koja se noćas dogodila na mreži starog gasovoda u toj zemlji.


U okviru programa Ekološki dani Bora počelo obeležavanje Dana Dunava radionicom na Brestovačkoj i Borskoj reci. Učenici osnovnoškolskog uzrasta iz Bora, Brestovca i Šarbanovca upoznali su se sa stanjem kvaliteta vodotokova u okolino Bora, antropogenim uticajem na ove vodotokove i mogućnostima njihovog delovanja i delovanja građana da se ovo stanje degradacije vodotokova promeni. Radionicu organizovalo UG”Village” u okviru programa CSConnect, a realizovali biolozi Nataša Ranđelović i Aleksandar Bogosavljević. Dalje.. →\nU Borskom konzorcijumu “CSOnnect” i danas radno. Partner Vilaž Bor na terenu Brestovačke i sliva Borske i Kriveljske reke sprovodi radionicu sa učenicima viših razreda Borskih osnovnih škola. osnovci budući Vršnjački edukatori sa stručnim sardnikom na projektu “CSOnnekt”, Nataša Randjelović i mentorom Aleksandar Bogosavljević uzorkuju zagađenje reka.\nJedna od njih je i Društvo mladih istraživača Bor, sa tri partnera – Građanskom čitaonicom “Evropa”, Udruženjem Village i Udruženjem Grupa 55. Područje delovanja pretežno je usmereno na Bor kao “crnu ekološku tačku” i posebno ugroženu životnu sredinu, kao i posebno na saradnju sa partnerima iz CSOnnect programa u istočnoj Srbiji – Timočkim omladinskim centrom iz Zaječara i Timočkim klubom iz Knjaževca, kao i savezom OCD Zelena lista Srbije čije je DMI aktivna članica. Društvo mladih istraživača i partneri ispuniće program CSOnnect preko posebnog Akcionog plana, kao i posebnog plana javnog zagovaranja…\nwww.csonnect.rs , o preduzetim radnjama i aktivnostima u Boru,\nfejsbuk stranicu DMI i\nfejsbuk grupu CSOnnect.\nU okviru programa 14. Majske konferencije o strategijskom menadžmentu (IMCSM18), u hotelu “Jezero” na Borskom jezeru, Tehnički fakultet u Boru, Odsek za menadžment i Društvo mladih istraživača, organizovali su okrugli sto “Učešće javnosti u donošenju odluka o životnoj sredini”. Cilјevi okruglog stola su bili: upoznavanje stručne javnosti sa mogućnostima učešća u donošenju odluka o strategijama, planovima,programima i projektima koji utiču na životnu sredinu i prenošenje iskustva Društva mladih istraživača o svom dosadašnjem angažovanju u ovoj oblasti.\nPrisutni su izrazili zadovolјstvo što su upoznati sa temom koja doprinosi zaštiti životne sredine i podstiče na aktivno uklјučivanje naučnika i stručnjaka u naporima da se očuva i zaštiti životna sredina, odnosno da daju svoj doprinos održivom razvoju zajednice.\nU sklopu implementacije CSConnect projekta kao I u okviru Ekoloških dana Bora, UG “Village” i Foto klub “Balkan internacional” u suorganizaciji sa Društvom mladih istraživača UG “Eko baština” I Foto klubom “202” iz Zaječara , od 25-29. maja 2018, organizovali treći međunarodni foto safari pod nazivom “Dobra i loša zemlja 2018”. Preko 30 renomiranih fotografa koji se ovekovečiti naše prirodne lepote ali i destruktivne posledice ljudskog delovanja na okolinu. Učestvovali su fotografi iz Slovenije, Makedonije, Poljske, Švajcarske, Velike Britanije i Srbije. Snimanja će se odvijati na najatraktivnijim lokacijama Bora i okoline.\nFoto safari je realizovan uz podršku programa CSOnnect koji sprovodi Regionalni centar za životnu sredinu (REC). Program finansira Švedska agencija za međunarodni razvoj i saradnju (SIDA)\nPomoć u realizaciji Foto safariju pružili su Timočki klub iz Knjaževca, Timočki omladinski centar iz Zaječara, DOO Rakita Bor, Rudnik bakra Bor, Rudnik bakra Majdanpek, Narodni muzej „Zaječar”, JP Srbija šume OJ Boljevac.\nUmetničke fotografije sa foto safarija biće prezentovane na izložbama u Boru, Zaječaru i Knjaževcu kao i u Sloveniji (Ljubljana) i Makedoniji (Štip) kao i preko elektronskog i papirnog kataloga.\nTakođe fotografije sa foto safarije biće prezentovane na TV Bor i TV Paracin\nIzveštaje sa foto safarija možete pogledati ovde:\nDruštvo mladih ist raživača prvi put organizovalo trodnevni Eko kamp novinara.\nUčesnici eko kampa bili su eminentni novinari iz udruženja „Eko vest“ iz Srbije i Vojvodine. Na trodnevnom kampu učestvovalao je 20 novinara i peto člana delegacija centra za kulturu „Aco Šopov“ iz Štipa- Republika Makedonija.\nTokom trodnevnog kampa učesnici su imali prijem u opštini Bor. Više sastanaka sa lokalnim novinarima i organizacijama civilnog društva. Društvo mladih istraživača predstavilo je svoj rad, svoje projekte, upoznalo je novinare sa aktivnostima koje su pkanirane u ovoj i narednoj godini. Takođe i partner na projektu „CSOnnect“ „Village“ na sastanku upoznalo učesnike sa dosadašnjim radom kroz razgovor i film o radu „Village“.\nTokom kampa obišle su se prirodne vrednosti „zelenog prstena“, Lazareva pećina, Lazarev kanjon, Brestovačka banja, Borsko jezero i Dubašnica.\nUčesnici su posetili delove RTB-a. Kafić „Jama“ na 400m ispod zemlјe, površinski kop i hemijsko jezero „ Robule“.\nEko kamp je izveden kroz aktivnosti na projekatu „CSOnnect“ koji se realizije već drugu godinu zaredom kao podrška organizacijama civilnog društva koje se bave zaštitom životne sredine.


Prikupljeni porezi premašili 1,5 milijardi KM - Kozarac.ba\n4. Juna 2006.\nZaključno s 31. majem Uprava za indirektno oporezivanje je prikupila 1.555.000.000 KM (1,555 milijardi KM).\nKad se od toga iznosa oduzmu sredstva koja je UINO vratio po osnovi povrata sredstava izvoznicima, te dio koji se odnosi na porezni kredit, ostane netoiznos od jednu milijardu i 400 miliona KM. Prihodi koje je UINO ostvario samo u prvih pet mjeseci ove godine veći su od iznosa koji su za cijelu 2003. godinu prikupile tri razjedinjene carinske administracije. Naime, razjedinjene administracije su u cijeloj 2003. prikupile milijardu i 392 miliona KM (FBiH 896 miliona KM, RS 414 miliona KM i DB 82 miliona KM), navodi se u saopćenju Uprave, te dodaje da su u 2003. tri razjedinjene administracije potrošile 58 miliona KM, dok je Uprava u prvih pet mjeseci 2006. godine potrošila 23 miliona KM.\nPrikupljeni indirektni porezi u 2003. su iznosili 2,8 milijardi KM. UINO prema planu za 2006. godinu treba prikupiti 3,5 milijardi KM indirektnih poreza.\n– Već sada možemo sa sigurnošću reći da će Uprava bez ikakvih problema prikupiti planirane prihode od 3,5 milijardi KM, pa čak i premašiti ovaj zahtjevni plan, navodi se saopćenju.\nKonferencija o procesuiranju ratnih zločina u BiH


Novi Zeland uvodi zakon o zabrani terapije konverzije\nIzvor: Radio Televizija Vojvodine, 30.Jul.2021, 11:39\nKonverzijska terapija se odnosi na praksu, često primenjivanu od strane verskih grupa, kojom se pokušava da se ljudi "izleče" od njihove seksualnosti, rodnog izražavanja ili LGBT identiteta.\n"Oni koji su iskusili prakse konverzije govore o stalnim patnjama zbog mentalnog zdravlja, depresiji, sramoti i stigmi, >> Pročitaj celu vest na sajtu Radio Televizija Vojvodine << pa čak i samoubilačkim mislima", rekao je ministar pravde Kris Fafoj, predlažući zakon u petak, prenosi Gardijan.\nOn je poručio da praksama konverzije nema mesta na savremenom Novom Zelandu i da se one zasnivaju na lažnom uverenju da je seksualna orijentacija, rodni identitet ili rodno izjašnjavanje bilo koje osobe nešto što se može popravljati .\nZakon propisuje da je krivično delo izvođenje prakse konverzije na osobama mlađim od 18 godina ili sa smanjenom sposobnošću donošenja odluka, uz kaznu zatvora do tri godine,a takođe predstavlja prekršaj izvođenje postupaka konverzije koji nanose ozbiljnu štetu, bez obzira na godine i za to je zaprećena kazna do pet godina zatvora.\nMinistar je rekao i da je zakon pažljivo osmišljen kako bi se osiguralo da legitimne zdravstvene usluge, savetovanje i opšte izražavanje verskih uverenja ili načela o seksualnosti i polu neće biti obuhvaćeni.\nNovi Zeland ima najveću stopu samoubistava mladih među zemljama OECD i ta stopa je veća među LGBT pripadnicima, a očekuje se da sa većinom koju laburistička vlada ima u parlamentu ovaj zakon bude usvojen.


Gradske vlasti procenile su da će planirani program uvećati broj stabala za 30 odsto. Drveće će na godišnjem nivou „upiti“ dodatnih 5 miliona tona ugljen-dioksida. Ova količina jednaka je četiri petine ukupnih emisija štetnog gasa od strana Milana.\nTokom perioda od deset godina stabla bi iz atmosfere uklonila oko 3 hiljade tona sitnih štetnih PM10 čestica. Očekuje se i posledičan pad temperature u gradu za 2 Celzijusova stepena.\nArhitekta Stefano Boeri stvorio je 2014. godine u srcu Milana zelenu oazu. U okviru njegovog projekta „Vertikalna šuma“ nad gradom su se uzdigle dve stambene kule zaodenute u grmlje i drveće raspoređeno po balkonima građevina.


NSinfo: Počela obnova Sentandrejskog mosta\nPočela obnova Sentandrejskog mosta\nRekonstrukcija Sentandrejskog mosta je počela, ali za sada nema\nRadnici trenutno postavljaju skele, prenosi 021.rs. Na prilazima mostu postavljene su table sa obaveštenjem o radovima i narednih dana se očekuje da prolaznici i vozači vide mnogo više opreme i radnika.\nRadovi podrazumevaju rehabilitaciju mosta dužine 195 metara, odnosno saobraćajnice na mostu, zajedno sa obostranim pešačkim stazama. Projektom je predviđeno ojačanje konstrukcije mosta, zamena asfalta na kolovozu, izrada nove hidroizolacije, zamena slivnika i ograde na mostu. Postojeće pešačke staze, koje su dosta oštećene, biće uklonjene i izgrađene nove. Sanacija mosta podrazumeva i radove na prilaznim kolovoznim konstrukcijama.\nSentandrejski most 53 godine nije značajnije popravljan - uskoro obnova, priprema za novi bulevar\n... klisa, most, Novi Sad, radovi, salajka, sentandrejski bulevar


Boeing nastavlja sa isporukama Dreamliner-a | Avio Press\nAmerički Boeing je nastavio sa isporukama svog modela 787 nakon višemesečne pauze. Prva mušterija nakon 5 meseci je bio United Airlines kome je dostavljen jedan Dreamliner u verziji -9. Avion nosi registracionu oznaku N29985 a prvi let je obavio još u oktobru 2020. godine. Boeing 787-9 je proizveden u fabrici u Čarlstonu i transportovan je do San Franciska gde se nalazi baza United Airlines-a.\nBoeing je morao da stopira isporuke svog širokotrupca zbog problema u proizvodnji čime je kvalitet samih letelica opao. Kompanija trenutno radi na otklanjanju grešaka na svim neisporučenim avionima a cena ovih popravki je dostigla nekoliko milijardi dolara. Pored problema sa kvalitetom, mnoge avio-kompanije još uvek ne žele da prime nove letelice zbog trenutne krize u vazduhoplovnoj industriji.\nEvropa Rusija dozvoljava letove ka još osam zemalja


Srpska napredna stranka ubedljivo pobedila u Kragujevcu, ponavlja se glasanje na četiri biračka mesta - iKragujevac\nponedeljak, 25 april 2016 10:38\nNa lokalnim izborima u Kragujevcu ubedljivu pobedu odnela je Srpska napredna stranka, odnosno lista "Aleksandar Vučić - Srbija pobeđuje", čiji je nosilac liste Radomir Nikolić dosadašnji gradonačelnik Kragujevca. Samo tri liste su prešle cenzus ...\nGradska izborna komisija jutros je na XXIX sednici usvojila Zapisnik o radu GIK-a na utvrđivanju rezultata izbora za odbornike Skupštine grada Kragujevca.\nDoneta su rešenja o poništavanju glasanja na ukupno četiri biračka mesta - tri u Beloševcu i to 77, 78 i 79 i četvrtog, broj 94 u Petrovcu, zbog povreda Zakona, i odredila da se na ovim biračkim mestima ponovi glasanje. Zapisnikom o radu Gradske izborne komisije na utvđivanju rezulta za izbor odbornika Skupštine grada Kragujevca utvrđeno je da je na 164 biračka mesta glasalo 90 060 birača od upisanih 154 277 što predstavlja 58,38%.\nNajveću podršku građana Kragujevca dobila je lista Aleksandar Vučić-Srbija pobeđuje 30 669 ili 34,05%, sledi lista Veroljub Verko Stevanović-Zajedno za Kragujevac (Demokratska stranka, ZZS) sa osvojenih 19158 glasova ili 21,27%, lista Ivica Dačić-Socijalistička partija Srbije (SPS), Jedinstvena Srbija (JS) - Dragan Marković Palma osvojila je 8 374 glasa ili 9,30%. Četvrta je lista Boris Tadić-Za naš grad-SDS sa osvojenih 4,92%, zatim lista Svi za Kragujevac-Milan Urošević - (LDP-SPO) sa 4,46% i Grupa građana Slađan Rakić-Kragujevačka inicijativa Eko park sa 4,46%.\nLista Dosta je bilo -Saša Radulović osvojila je 3,52%, dr Vojislav Šešelj-Srpska radikalna stranka 3,21%, Demokratska stranka Srbije-Dveri Sanda Rašković Ivić-Boško Obradović 3, 07%, Pokret socijalista, Pokret veterana - Aleksandar Vulin 2,90%, Ruska stranka-Ilija Radovanović 1,19%, Sigurno bolje-dr Vladan Vučićević 0,89%, Demokratska unija Roma 0,74%, Zelena stranka Marijana Tucaković Veljković 0,56% i Srpska narodna partija -Nenad Popović 0,53%.\nKonačni rezultati izbora za odbornike Skupštine grada Kragujevca biće poznati nakon ponovljenog glasanja na četiri biračka mesta.


Gase se kancelarije MUP-a na severu Kosmeta\nGase se kancelarije MUP-a na severu Kosmeta\nKancelarije MUP-a Srbije koje funkcionišu na teritoriji Severnog Kosova, na osnovu Plana primene Briselskog sporazuma biće zatvorene do ponedeljka, a ostaće samo one kancelarije koje se bave isključivo administrativnim poslovima, poput izdavanja ličnih dokumenata i vozačkih i saobraćajnih dozvola.\nO ovoj osetljivoj temi malo ko želi da govori, ali kako „Politika” nezvanično saznaje, danas će biti zatvorene kancelarije u Leposaviću, na krajnjem severu Kosova, a do početka naredne nedelje i kancelarije MUP-a Srbije u ostale tri opštine – Kosovska Mitrovica, Zvečan i Zubin Potok. Može se čuti da će nakon iseljavanja i „pakovanja kofera” proveru obaviti predstavnici OEBS-a, kako bi se „uverili” da sve funkcioniše po dogovoru parafiranog Briselskog sporazuma.\nZatvaranje kancelarija na severu koje izaziva strah i zabrinutost među srpskim narodom događa se samo tri dana posle dolaska generala srpske policije na sever Kosova koji su imali duži i buran sastanak u Zubinom Potoku iza zatvorenih vrata.\nAkteri sastanka, nisu juče bili voljni za razgovor na ovu temu, mada, kao što je i pre dva dana Branislav Mitrović zamenik direktora policije i član Beogradskog tima u tehničkim pregovorima sa Prištinom u Briselu, za „Politiku” kazao, „niko od pripadnika MUP-a neće ostati bez egzistencije”.\nKrstimir Pantić, zamenik direktora vladine Kancelarije za Kosovo i Metohiju za „Politiku” kaže da nije upoznat sa činjenicom da se zatvaraju kancelarije MUP-a na severu, ali da jedino zna da je to deo Briselskog sporazuma.\nNa pitanje novinara „Politike” da li će ako 800 policajaca bude premešteno za njima poći i njihove porodice, Pantić odgovara:\n– Ukoliko 800 policajaca ode sa Kosmeta postoji bojazan da će za njima krenuti prvo njihove porodice, a potom i rodbina. To će dovesti, bojim se, kao što sam i ranije govorio, do tihog iseljavanja Srba – kazao je Pantić.\nPredsednik opštine Leposavić Dragiša Vasić nije mogao da nam potvrdi saznanja da će se sutra prvo staviti katanac na prostorije MUP-a u njegovoj opštini, a Dragiša Vlašković prvi čovek opštine Kosovska Mitrovica, na pitanje da li je upoznat da „srpski policajci već pakuju kofere i iznose stvari iz svojih kancelarija” negativno odgovara.\n– Narod jeste uplašen, ali nadam se i iskreno verujem da neće biti iseljavanja, jer očekujem da nastavimo život pod sistemom države Srbije i njenih institucija. Ono što je istina je da predsednici opština sa severa Kosova neće učestvovati u primeni Briselskog sporazuma, jer, na to nas obavezuju odbornici naših skupština, referendum održan 15. februara prošle godine, ali i svesrpski sabor održan 22. aprila, u Kosovskoj Mitrovici, kada se 20.000 Srba izjasnilo, aklamacijom, da ne prihvata dogovoreno između Beograda i Prištine – kaže za „Politiku” Vlašković, uz napomenu „da mu je poznato” da do 28. juna treba da bude određen čovek koji će biti na funkciji regionalnog komandanta KPS za sever Kosova, ali „mi u tome nećemo učestvovati”.\nUpitan da li predsednici sa severa Kosova mogu da očekuju smenu, budući da se protive onome što je Beograd dogovorio u Briselu, Vlašković kaže: „Ovo što vama kažem, to smo rekli i vicepremijeru Aleksandru Vučiću, ali i premijeru Ivici Dačiću”.


Coca-Cola podrška za 1.000 mladih u Srbiji | CityMagazine\nCoca-Cola podrška za mlade!\n„Ovim dugoročnim programom želimo da omogućimo mladim ljudima da savladaju važne poslovne veštine, primene novo znanje i sa samopouzdanjem krenu u potragu za poslovima koje žele. Naša ideja je naišla na sjajnu reakciju Ministarstva za rad i Nacionalne službe za zapošljavanje, i zajedno smo ovaj program kreirali tako da odgovorimo na prave potrebe mladih, osnažimo ih na pravi način i damo im mogućnost da krenu ka stvaranju uspešnih karijera“, smatra Dragan Lupšić, direktor sektora za odnose sa javnošću, komunikacije i pravne poslove kompanije Coca-Cola HBC Srbija.\nZainteresovani kandidati se mogu prijaviti za učešće u programu na sajtu. Potrebno je da kandidati popune jednostavan formular, dok se na internet stranici mogu upoznati sa svim detaljima programa, predavačima i rasporedom radionica po gradovima.\nČumić Book Fest: Mesto gde možete da kupite dobru knjigu coca cola · coca cola hbc srbija · mladi · zapošljavanje


Konkurs za beogradske vrtiće od 8. aprila - Bebac.com\n03.04.2019. / Izvor: N1info.com\nBeograđani imaju na raspolaganju skoro 8000 mesta\nNa konkursu za mesto u beogradskim vrtićima ove godine biće na raspolaganju 7900 slobodnih mesta, za koja roditelji i staratelji mogu da konkurišu od 8. do 25. aprila, izjavio je gradski sekretar za obrazovanje i dečju zaštitu Slavko Gak i dodao da je obezbeđeno 1000 mesta više u odnosu na 2017. godinu.\nOn je, posle sastanka sa direktorima beogradskih predškolskih ustanova u Gradskoj upravi, istakao da će u 17 ustanova biti slobodna 5504 mesta u jaslama, 1999 mesta u vrtićima i 397 mesta za produženi boravak predškolaca, mimo obaveznih četiri sata boravka za sve predškolce, saopštio je Beoinfo.\nGak je na sastanku zahtevao da se obezbedi maksimalna transparentnost procesa upisa, kako bi roditelji imali uvid u sve faze konkursa, kao i sve neophodne informacije.\nOn je naveo da će Sekretarijat za obrazovanje i dečju zaštitu tokom leta predškolskim ustanovima koje ispunjavaju uslove, odobravati i povećanje broja mesta do 20 odsto ukoliko bude takvih zahteva.\n"Kao i uvek, očekujem da se pri upisu poštuju prioriteti i verujem da ove godine Beograd prvi put može biti bez liste čekanja u prioritetu", rekao je Gak.\nPreliminarne liste upisane dece, prema saopštenju, biće objavljene 20. maja, dok će do 29. maja uslediti rok za žalbe, koje će upisne komisije predškolskih ustanova razmatrati do 7. juna.\nOve godine fokus grada je na obezbeđivanju što većeg broja mesta u državnim vrtićima, pre svega gradnjom vrtića jer je u planu da se do kraja godine otvori oko 3000 novih mesta, navodi se u saopštenju.\nKada je konkurs za Novi Sad?\nA sta je sa vrticima u Prokuplju?\nA šta se dešava sa konkursom za Niške vrtiće?!


Uslovi korišćenja - Objektiv\nHvala što ste posetili Objektiv.rs. Vaš pristup, kao i korišćenje našeg internet sajta (u daljem tekstu: internet sajt) podleže ovim uslovima korišćenja i važećim zakonskim propisima koji uređuju ovu oblast. Pristupom i korišćenjem internet sajta, prihvatate bez ograničenja, ove uslove korišćenja. Ukoliko ne prihvatate ove uslove korišćenja bez ograničenja, molimo Vas da napustite internet sajt.\nInternet sajt i svi tekstovi, logotipi, grafika, slike, audio materijal i ostali materijal na ovom internet sajtu (u daljem tekstu: Sadržaj), jesu autorsko pravo ili vlasništvo Objektiv-a, ili su na internet sajt postavljeni uz dozvolu vlasnika ili ovlašćenog nosioca prava. Korišćenje Sadržaja, osim na način opisan u ovim uslovima korišćenja, bez pisane dozvole vlasnika Sadržaja je strogo zabranjeno. Objektiv će zaštiti svoja autorska prava, svoja prava intelektualne svojine i ostala srodna prava, kao i druga prava, u najvećoj meri dozvoljenoj zakonom, uključujući i krivično gonjenje.\nSadržaj internet sajta može sadržati netačne podatke ili štamparske greške. Promene na internet sajtu se mogu napraviti periodično u bilo kom trenutku i bez obaveštenja. Međutim, Objektiv se ne obavezuje da redovno ažurira informacije sadržane na ovom internet sajtu. Takođe, Objektiv ne garantuje da će internet sajt funkcionisati bez prekida ili grešaka, da će nedostaci biti blagovremeno ispravljani ili da je internet sajt kompatibilan sa vašim hardverom ili softverom.\nInternet sajt koristite na sopstveni rizik. Objektiv nije odgovoran za materijalnu ili nematerijalnu štetu, direktnu ili indirektnu koja nastane iz korišćenja ili je u nekoj vezi sa korišćenjem internet sajta ili njegovog Sadržaja.\nInternet sajt može sadržati linkove drugih internet sajtova čiji vlasnik ili korisnik nije Objektiv. Takvi linkovi su obezbeđeni isključivo da bi Vama pružili što više informacija. Objektiv ne kontroliše i nije odgovoran za rad, sadržaj, politiku privatnosti ili bezbednost ovih sajtova. Objektiv ne kontroliše sadržaj ili proizvode ili usluge dostupne na ovim internet sajtovima. Ako uspostavite vezu sa takvim internet sajtovima preko linka na našem internet sajtu, to činite na sopstveni rizik i bez saglasnosti Objektiv-a.\nPrava intelektualne svojine i ostala prava na bilo koji Sadržaj koji je dostupan za preuzimanje sa internet sajta (u daljem tekstu Sadržaj), pripadaju Objektiv-u, osim ako drugačije nije izričito određeno. Vaša upotreba Sadržaja podleže uslovima Zakona o zaštiti autorskih prava Republike Srbije. Nemojte preuzimati niti koristiti Sadržaj ako se ne slažete sa ovim odredbama. Kada preuzimate ili koristite Sadržaj sa internet sajta, to činite na sopstveni rizik.\nObjektiv može u svakom trenutku izmeniti ove uslove korišćenja tako što će ažurirati ovaj tekst. Vi ćete automatski biti obavezani novim uslovima korišćenja sadržanim u izmenama, te bi iz tog razloga trebalo da periodično posetite ovu stranicu radi upoznavanja sa trenutno važećim uslovima korišćenja.\nU slučaju otvaranja naloga na sajtu, korisnik je odgovoran za održavanje bezbednost sopstvenog naloga i u celosti je odgovoran za sve aktivnosti koje se dešavaju u okviru naloga kao i bilo koje druge radnje koje su preduzete u vezi sa nalogom. Davanje netačnih kontakt informacija bilo koje vrste može dovesti do gašenja naloga. Postoji obaveza korisnika o momentalnom obaveštenju u slučaju neovlašćene upotrebe naloga korisnika. U slučaju neovlašćene upotrebe naloga od strane trećih lica, portal Objektiv neće biti odgovorna za radnje ili propuste, uključujući i bilo kakvu štetu bilo koje vrste nastalu kao posledica takvih radnji ili propusta.\nPortal Objektiv ima pravo suspenzije ili uklanjanja naloga ili bilo kog njegovog dela, ako se utvrdi da je korisnik naloga prekršio bilo koju obavezu uslova korišćenja ili je ponašanje korisnika imalo tendenciju da prouzrokuje bilo koju vrstu štete.\nKomentari posetilaca predstavljaju važan segment u okviru rada i funkcionisanja web sajta, tako da Objektiv podstiče i daje prednost komentarima sa konstruktivnim i kvalitetnim sadržajem.\nU cilju bezbednosti i sigurnosti svih posetlaca sajta, samo registrovani posetioci/korisnici sajta imaju pravo da pošalju sadržaj namenjen objavljivanju.\nObjektiv ne garantuje za tačnost, poreklo, verodostojnost i kvalitet sadržaja komentara.\nSadržaj objavljenih komentara ne predstavlja mišljenje, oduku ili stav portala Objektiv, tako da tekstualni sadržaj komentara isključivo predstavlja mišljenje i stav autora komentara.\nPortal Objektiv zadržava pravo objavljivanja, reprodukovanja i distribucije sadržaja komentara autora, i to bez bilo kakve obaveze odnosno naknade prema autoru, kao i bez bilo kakvog ograničenja u prostoru i vremenu.\nAutor komentara je isključivo odgovoran za sadržinu i autorska prava u okviru sadržaja komentara, te portal Objektiv nema bilo kakvu odgovornost prema trećim licima. U tom smislu, ukoliko treće lice podnese zahtev za naknadu nastale štete protiv portal Objektiv, autor će biti u obavezi da nadoknadi svaku vrstu štete portal Objektiv.\nPortal Objektiv zadržava pravo izbora, neobjavljivanja i brisanja komentara, kao i pravo postmoderacije komentara koji će biti objavljeni.\nPortal Objektiv zadržava pravo da ne objavi ili da obriše komentare koji podstiču govor mržnje, ili sadrže psovke i uvrede.\nPortal Objektiv zadržava pravo da ne objavi ili pravo da obriše komentare koji se negativno, uvredljivo ili neprijatno odnose na uredjivačku politiku sajta .\nObjektiv čuva privatnost svih posetilaca ovog internet sajta (u daljem tekstu: Internet sajt) i štiti lične podatke posetilaca internet sajta. Molimo vas da pažljivo pročitate Politiku privatnosti koja sledi kako biste razumeli kako koristim i štitim informacije koje nam pružate.


Srđan Majstorović predsednik Upravnog odbora CEP-a - Centar za evropske politike Srđan Majstorović predsednik Upravnog odbora CEP-a - Centar za evropske politike\n12. oktobar 2017. – Centar za evropske politike – CEP vas sa ponosom obaveštava da je Srđan Majstorović izabran za predsednika Upravnog odbora organizacije. Članice UO su Ranka Miljenović, izvršna direktorka CEP-a i Milena Lazarević, programska direktorka CEP-a. Zadatak Upravnog odbora je da se, kao izvršni organ Udruženja, stara o sprovođenju ciljeva i da rukovodi njegovim radom na strateškom nivou.\nSa impresivnom biografijom i svojim prethodnim iskustvom rada u javnoj upravi na procesu evropskih integracija, Majstorović će pružiti značajan doprinos upravljačkoj strukturi CEP-a. Njegov fokus biće ostvarivanje vizije i misije organizacije na strateškom nivou i kroz javnu diplomatiju.\nU nastavku pročitajte uvodno obraćanje gospodina Majstorovića:\nDrage prijateljice i prijatelji, drage saradnice i saradnici,\nNakon 16 godina rada na približivanju Srbije Evropskoj uniji, nastavljam da se ovim izazovnim i ispunjavajućim poslom bavim iz drugačije perspektive.\nOd 2001. godine bio sam direktno uključen u sva značajna dešavanja kada je u pitanju proces evropskih integracija – od priprema i pregovora o potpisivanju Sporazuma o stabilizaciji i pridruživanju, podnošenja kandidature za članstvo Srbije u EU, do pristupnih pregovora u okviru Pregovaračkog tima za pristupanje EU. Imao sam retku privilegiju da budem svedok i učesnik svih dosadašnjih faza transformacije Srbije i njenog postepenog prilagođavanja pravilima i standardima koji važe u EU, odnosno njenim članicama.\nIskustvo rada u javnom sektoru bila je velika privilegija. Upoznao sam i sarađivao sa sjajnim ljudima, stručnjacima koji ulažu iskrene napore da unaprede zakonodavni okvir i funkcionisanje institucija kako bi omogućili građanima Srbije da dobiju sličan nivo usluga koje imaju građani EU.\nOsnivačka akta EU kažu da svaka evropska država može postati članica EU ukoliko poštuje principe i ciljeve za koje se Unija zalaže. Međutim, za realističnu perspektivu članstva, država mora da ostvari nedvosmisleni društveni konsenzus i demokratski legitimitet, te da svi zainteresovani delovi društva pruže svoj doprinos ostvarenju tog cilja. Iz tog razloga je značajno uključivanje civilnog društva u proces evropskih integracija. Tokom dosadašnjeg toka pristupanja EU, organizacije civilnog društva su pružile značajan doprinos – udružene ili individualno, svojom ekspertizom, informisanjem javnosti, praćenjem i kontrolom procesa.\nPoziv da kao predsednik Upravnog odbora podržim rad stručnog i dinamičnog tima Centra za evropske politike prihvatio sam upravo iz ovih razloga. Kompleksnost kreiranja novih javnih politika u procesu evropskih integracija postavlja brojne izazove pred državnu upravu. Jedan od njih je i pitanje legitimiteta, koje je moguće rešiti tako što će se omogućiti i civilnom društvu da pruži svoj doprinos stručnim znanjem, uključivanjem različitih nivoa vlasti i informisanjem građana. Istraživački kapaciteti CEP su upravo rukovođeni potrebom da se složeni procesi približe građanima u cilju njihovog osnaživanja za učešće u kreiranju i raspravama o javnim politikama koje se prilagođavaju budućem članstvu Srbije u EU. Na taj način građani će dobiti mogućnost da žive evropski u Srbiji i učestvuju u jedinstvenom procesu uvođenja Evrope u Srbiju.\nU ovom složenom i jedinstvenom procesu ima još mnogo posla. Pozivamo vas da nam se pridružite i da zajednički nastavimo da menjamo Srbiju za dobrobit njenih građana.\nSrđan Majstorović, Predsednik Upravnog odbora, Centar za evropske politike (od 12. oktobra 2017)


Početna / Vesti / Evropska unija najveći donator u saniranju posledica poplava u Obrenovcu\n30 Jun 2017, 14:30\nEvropska unija najveći donator u saniranju posledica poplava u Obrenovcu\nEvropska unija je za saniranje posledica poplava u Obrenovcu, kroz pretpristupne fondove IPA 2012, IPA 2014 i Fond solidarnosti, opredelila oko 11.1 miliona evra što je čini i najvećim donatorom ovoga grada nakon poplava 2014. godine, rečeno je danas na predstavljanju rezultata projekata sprovedenih u oviru pomenitih fondova.\n“Na svakom koraku možemo videti veliku pomoć koju nam je Evropska unija pružila, a što je rezultat sinergije rada svih nivoa vlasti, Kancelarije za upravljanje javnim ulaganjma, donatora i organizacija. Nakon poplava plašili smo se da će u Obrenovcu ostati samo prazne kuće, ali nam je izuzetno drago što smo uspeli, zahvaljujući donatorima, da oživimo, pa čak i modernizujemo naš grad” rekao je Miroslav Čučković, predsednik opštine Obrenovac.\nKroz program pomoći Evropske unije poplavljenim područjima u Srbiji u Obrenovcu je sanirana šteta na 1,331 stambenih objekata, izgrađena i opremljena 41 kuća, pomoguto 371 poplavom pogođeno preduzeće, kao i 2,416 poljoprivrednih gazdinstava.\n“Zahvaljujući donaciji Evropske unije, i predanom radu organizacija na terenu, četiri hiljade građana opštine Obrenovac živi u novim ili obnovljenim domovima, a preko pet hiljada učenika, profesora i drugog školskog osoblja nastavilo je da uči i radi u obnovljenim školama. Trudili smo se, ne samo da saniramo štetu nastalu nakon poplava, već i da unapredimo životne uslove građana pogođeni ovom katastrofom” rekla je Maja Vučković Krčmar, program menadžer Delegacije Evropske unije u Republici Srbiji.\nEvropska unija u Obrenovcu finansira i projekte prevencije poplava, što uključuje rehabilitaciju preko 64 kilometara kanala, nabavku tri nove i obnovu šest pumpi, kao i obnovu šest crpnih stanica.\n“Sa sigurnošću mogu da kažem, s obzirom na okolnosti, da je ovaj program bio uspešan, na čemu treba da se zahvalimo, pre svega donatoru, ali i svim uključenim organizacijama. Sada je naš fokus na prevenciji i sprovođenju projekata koji će sprečiti štetu od budućih prirodnih katastrofa, gde je za potrebe prvencije i unapređenje sistema za zaštitu obezbeđeno 70 miliona evra” rekao je Marko Blagojević, direktor Kancelarije za upravljanje javnim ulaganjima.


Karate Klub „Požarevac 92“ je proglašen za najuspešniji klub Unije u 2018.godini(FOTO) • Poportal\nU nedelju 9.decembra u novo beogradskoj Hali Sportova „Ranko Žervica“ održan je završni turnir Srpske karate Unije u ovoj sezoni pod nazivom „Trofej Unije 2018“.\nNa o ovom takmičenju obeležena su dva veoma značajna jubileja:\n– 50 godina postojanja Karate Kluba „Novi Beograd“\n– 20 godina uspešnog rada Srpske karate Unije\nFoto:Karate Klub „Požarevac 92“\nPred velikim brojem uvaženih zvanica, ali i pred velikim brojem takmičara i klubova učesnika „Trofeja Unije“, dodeljena su proznanja ljudima koji su ostavili trag u radu ova dva uspešna sportska udruženja i proglašeni su najuspešniji klubovi i pojedinci SKU u 2018.godini.\nBane Dmitrović, sportski direktor Srpske karate Unije, dobio je priznanje za značajan doprinos u radu i razvoju organizacije, ali mu je i predsednik SKU Marko Nicović uručio prestižno zvanje u karateu – 5. DAN.\nKarate Klub „Požarevac 92“ je proglašen za najuspešniji klub Unije u 2018.godini, dok su Ana Avdalović, David Nešić, Petar Avdalović, Miljana Paunović, Marta Stefanović, Luka Gomiršek i Aleksandar Antanasijević proglašeni za najuspešnije pojedince SKU u svojim uzrastnim kategorijama.\nPosle prigodne ceremonije povodom jubileja i proglašenja najuspešnijih klubova i takmičara, održan je turnir koji je protekao u prijateljskoj i srdačnoj atmosferi, kako i dolikuje svečarskom ambijentu.\nU generalnom plasmanu završnog turnira 1.mesto u generalnom plasmanu osvojili su karatisti iz Požarevca, 2.mesto pripalo je selekciji Makedonije, dok je 3.mesto osvojila ekipa „Lotosa“ iz Smedereva.\nKarate Klub „ Požarevac 92 „ je nastavio dugu tradiciju uspešnih rezultata, pokazavši izuzetnu organizaciju, kvalitetan rad i zastupljenost u svim uzrastnim kategorijama koja je i donela ovo laskavo priznanje u naš grad.\nFIBA zamrzla rang-liste u basketu\n02/05/2020 Biljana Petrović\nKK “Student” (Bajina Bašta) – KK “Požarevac” 80:92


Partizan u polufinalu, naravno golovima Djurdjevića i Leonarda (VIDEO) - Soskanal\n» Partizan u polufinalu, naravno golovima Djurdjevića i Leonarda (VIDEO)\nObjavio Branislav Popović 05/04/2017 - 15:05\nPartizan u polufinalu, naravno golovima Djurdjevića i Leonarda (VIDEO)\nFudbaleri Partizana plasirali su se danas u polufinale Kupa Srbije, pošto su posle preokreta na gostojućem terenu u Beogradu pobedili Voždovac sa 2:1.\nVoždovac je poveo golom Nikole Srećkovića u 41. minutu, a izjednačio je Uroš Djurdjević u 80. minutu. Pobedu Partizanu doneo je Leonardo u 90. minutu.\nPartizan je tako i 25. uzastopnu utakmicu neporažen, ali je odigrao najslabiju utakmicu ovog proleća.\nVeći deo prvog poluvremena obeležila je rastrzana igra, mnogo grešaka i prekršaja. Voždovac je bolje počeo, ali je sredinom prvog dela Partizan zaigrao bolje.\nVoždovac je na početku imao šanse preko Dejana Georgijevića i Todora Petrovića, ali su obojica šutirali preko gola. Prvu ozbijnu šansu Partizan je imao u 18. minutu kada je Leonardo pokušao, ali mu je golman Zoran Popović odbranio šut, a u nastavku akcije domaći igrači su uspeli da izbiju loptu.\nPartizan je mogao do vodjstva u 26. minutu, ali je Uroš Djurdjević napravio veliku grešku i praktično poništio gol svog tima. Bojan Ostojić je posle kornera dobro zahvatio loptu glavom i činilo se da ide u mrežu, ali se napadač crno-belih bez potrebe aktivirao iz ofsajda i zakačio loptu, pa je gol poništen.\nPosle toga gostujući tim je imao polu-šanse preko Marka Jankovića i Djurdjevića, ali oni nisu uspeli da ugroze gol Voždovca, koji je poveo u 41. minutu. Fudbaler Voždca Nikola Ćirković je dobio duel sa Nemanjom Miletićem, igrač Partizana je čak loptu zakačio i rukom u padu, ali je sudija pustio prednost. Ćirković je potom ubacio loptu pred gol, a Srećkoviću nije bilo teško da pogodi sa peterca. U 45. minutu Voždovac je mogao da udvostruči prednost, ali je Aleksandar Ješić loše šutirao.\nPartizan je napadao od početka drugog poluvremena, a u 55. minutu pokušao je Leonardo iskosa sa leve strane, ali je pogodio spoljni deo mreže. U 60. minutu iznenada se ukazala šansa za Voždovac posle greške Evertona Luiza, kome je Georgijević uzeo loptu i krenuo sam ka golu, ali je izuzetno loše šutirao pored stative. Dva minuta kasnije ponovo je Voždovac mogao do gola ali je dobro istrčao golman Partizana Filip Kljajić.\nU 64. minutu posle centaršuta Jankovića, Ostojić je zahvatio loptu glavom, ali je golman domaćih dobro odbranio i sačuvao prednost svog tima. Ekipe su brzo i oštro igrale, a Voždovac je u 70. minutu propustio veliku priliku kada se Georgijević dobro oslobodio Nikole Milenkovića i šutirao sa oko sedam metara, ali je Kljajić odbranio.\nU 78. minutu sudija Dragan Čolović dosudio je indirekt za Partizan zbog opasne igre djonom jednog igrača Voždovca, posle čega je Partizan izjednačio. Na 10 metara Janković je kratko dodao loptu do Djurdjevića, lopta se odbila od jednog igrača domaćih u "živom zidu" i ušla u gol.\nPartizan je veliku priliku propustio u 88. minutu kada je Nebojša Kosović iz veoma dobre pozicije sa oko pet metara šutirao pored gola. Pobedu Partizanu doneo je Brazilac Leonardo u 90. minutu. Prvo je kapiten Saša Ilić dodao loptu do Djurdjevića, on je šutirao, igrači Voždovca nisu uspeli da izbace loptu, koja se odbila do Leonarda koji je poslao u gol.\nNa kraju utakmice igrači Voždovca su okružili sudiju utakmice, ali su se posle toga smirili, a kod sudije je zatim otišao i trener Vožovca Ilija Stolica.\nVideo of HktnjHIuJEQ


Predstavnici RARS-a prisustvovali obilježavanju 20. godišnjice švajcarskog programa saradnje u BiH | Prilika Plus\nPredstavnici RARS-a prisustvovali obilježavanju 20. godišnjice švajcarskog programa saradnje u BiH\n03/06/2016 08/06/2016 Prilika Plus 292 Views\nSarajevo, 03.06.2016. Direktor Republičke agencije za razvoj malih i srednjih preduzeća Marinko Đukić i šef Programa PrilikaPlus Nikola Dragović, prisustvovli su 2. juna 2016. godine u Sarajevu obilježavanju 20 godina švajcarskog programa saradnje u BiH.\nTim povodom Švajcarska ambasada je organizovala panel – diskusiju o temi „Švajcarska – partner BiH u izgradnji mostova između ljudi, društava i kultura“, a prikazan je i dokumentarni film „20 godina švajcarskog programa saradnje u BiH: retrospektiva i budućnost“.\nPrema riječima ambasadora Švajcarska nj.e. Hajnriha Maurera ova država je u proteklih 20 godina uložila u BiH, kroz različite projekte, milijardu konvertibilnih maraka.\nU toku je izrada nove strategije 2017. – 2020. godina, koja predviđa ulaganje više od 34 miliona KM u slične projekte na godišnjem nivou. Švajcarski program saradnje posebno je aktivan u segmentu obrazovanja i stručnog usavršavanja, kao i u oblasti poljoprivrede i zapošljavanja, naročito mladih ljudi.\nMeđu lokalnim partnerima sa kojima su ostvarili uspješnu saradnju je i Republička agencija za razvoj malih i srednjih preduzeća koja uz podršku Vlade Švajcarske već šest godina realizuje program PrilikaPlus kojim daje doprinos funkcionalnijem povezivanju obrazovanja i privrede.\n← Iskustvo sa obuke za profesore srednjih škola: “Sva novostečena znanja koristim u nastavi”\nGintern: “Mladim ljudima dajemo šansu da se obuče za vještine tražene na tržištu rada” →


SNP neće prisustvovati premijerskom satu – Volim Podgoricu\nHome / NASLOVNA / SNP neće prisustvovati premijerskom satu\nSNP neće prisustvovati premijerskom satu\nPredsjednik Kluba poslanika Socijalističke narodne partije Aleksandar Damjanović obavijestio je danas predsjednika parlamenta Ranka Krivokapića da poslanici te partije neće prisustvovati Premijerskom satu.\n“Naime, kako sam Vas dana 27. oktobra tekuće godine obavijestio, vezano za prethodnu sjednicu sa temom premijerskog sata (3. posebna sjednica Skupštine Crne Gore drugog redovnog zasijedanja za 2015. godinu, koja je bila zakazana za 30. oktobar), da ne postoje uslovi za postavljanje pitanja predsjedniku Vlade Crne Gore iz dobro poznatih razloga, to Vam saopštavam da se ti uslovi i dalje nijesu stekli. Ni danas, nakon punih dvadeset i tri dana, od dana održavanja mirnih građanskih protesta, koji su razbijeni upotrebom sile, predsjednik Vlade nije saopštio ko je, kako je to javno saopštio, “pokušao državni udar”, kao i koji su to “nacionalistički i velikosrpski elementi”, stajali u pozadini mirnih protesta”, stoji u dopisu koji je Damjanović uputio Krivokapiću.\nTakođe, dodaje on, još uvijek nijesu otkriveni i procesuirani svi odgovorni u Vladi Crne Gore, Ministarstvu unutrašnjih poslova i Upravi policije, za primjenu sile i nanošenje teških tjelesnih povreda velikom broju građana, tokom, odnosno nakon završenih protesta, kao što još uvijek nijesu otkrivena, niti procesuirana lica koja su, kako je navela Uprava policije, “započela incidente”.\n“Imajući u vidu prethodno navedeno, Klub poslanika SNP ostaje pri sumnji da su upravo pojedini “centri moći” infiltrirani u pojedine državne organe i podstrekivani od strane pojedinih nosilaca vlasti, pokušali da destabilizuju državu, izazivanjem opasnih incidenata na mirnom skupu, a svu eventualnu odgovornost za posljedice koje su zamalo mogle biti i tragične, da adresiraju na organizatore i učesnike skupa”, kazao je Damjanović.\nKlub poslanika SNP još jednom insistira da Vrhovni državni tužilac obavijesti javnost o preduzetim mjerama kako bi se rasvijetlila pozadina pokušaja pretvaranja mirnih građanskih protesta u građanske sukobe i da o tome obavijesti Skupštinu Crne Gore, odnosno crnogorsku javnost.


Kina najavila sankcije američkim firmama zbog prodaje oružja Tajvanu - Izazov\nNovi magazin 26. oktobra 2020. 09:39\nPortparol kineskog ministarstva spoljnih poslova Džao Lidžijan rekao je novinarima da se ove mere odnose pre svega na proizvođače oružja Lokid Martin, Boing Defens i Rajteon i „relevantne američke pojedince“.\nOn nije precizirao o kakvim se merama radi, prenosi agencija Frans pres.\nVašington je 1980-ih obećao da će da smanji i postepeno prekine prodaju oružja Tajvanu ali insistira na tome da spor sa Pekingom mora biti rešen mirnim putem.\n„Da bi očuvala nacionalne interese Kina je odlučila da uvede sankcije američkim kompanijama koje su uključene u prodaju orušja Tajvanu“, rekao je Džao na redovnoj konferenciji za novinare.\nOdnosi između Kine i SAD pali su na najniži nivo u više decenija uz sporove oko bezbednosti, tehnologije, pandemiji korona virusa i ljudskih prava, prenosi agencija AP.\nTajvan je dugo remetilački faktor u njihovim odnosima. Vašington nema zvanične veze sa demokratski izabranom vladom Tajvana ali je njen glavni saveznik. Prodaja oružja ostrvu povećana je u poslednje vreme u kvantitetu i kvalitetu.\nKineski portparol pozvao je Vašington da prekine prodaju oružja Tajvanu i zaustavi bilo kakvu vojnu interakciju sa njim.\n„Mi ćemo nastaviti da preduzimamo potrebne mere da očuvamo nacionalni suverenitet i bezbednosne interese,“ rekao je Džao.


Evroliga zvanično potvrdila – Teo, Bjelica i Marjanović u najboljoj petorci! (VIDEO) - Magazin Zdravo\nEvroliga zvanično potvrdila – Teo, Bjelica i Marjanović u najboljoj petorci! (VIDEO)\nNiko nema što Srbija ima…\nNavijači su nedavno rekli svoje i u najbolju petorku Evrolige smestili pet srpskih reprezentativaca, a Evroliga je dala konačnu reč – trojica srpskih asova definitivno su zauzeli svoje mesto u najboljem timu ove sezone!\nMiloš Teodosić, Nemanja Bjelica i Boban Marjanović našli su se u društvu najboljih igrača Evrolige i po ko zna koji put ove sezone potvrdili da im nema ravnih! Kompletan tim čine još i Vasilis Spanulis i Felipe Rejes.\nPrema zvaničnim podacima sa sajta Evrolige, u glasanju je učestvovalo na desetine hiljada glasača, sa svih strana evropskog kontinenta, ali so to učinili i novinari iz svih zemalja koje su imale predstavnika u Evroligi. Glasanju se pristupalo bez obzira na poziciju u timu, a glasovi navijača predstavljali su četvrtinu onoga na osnovu čega se odlučuje o idealnoj petorci Evrolige.\nPrema pisanju stručnjaka sa sajta Evrolige, iako je dobar deo sezone u igru ulazio kao rezerva, Miloš Teodosić odigrao je možda i najbolju klupsku sezonu i CSKA vodio do Fajnal fora i neverovatnog skora od čak 25 pobeda i samo tri poraza. Teodosić je ove sezone prosečno beležio 15 poena, a sa sedam asistencija po meču upisao je drugi najbolji učinak u istoriji Evrolige. Ujedno je i najbolji trojkaš Evrolige sa čak 69 ubačenih šuteva sa distance, a na predstojećem završnom turniru imaće priliku da obori lični rekord od 74 trojki. Za Tea ovo je drugi put da je izabran u najbolju petorku takmičenja, pošto je to učinio i u sezoni 2009/10.\nNemanja Bjelica je izrastao u izvanrednog univerzalca koji poseduje vrhunske košarkaške veštine, što je Fenerbahčeu donelo prvo istorijsko učešće na Fajnal foru. Bjelica je postao pravi lider tima Željka Obradovića sa indeksom korisnosti 18,3, potom 8,6 skokova i 1,2 ukradene lopte, a na sve to dodao je i 12 poena i blokadu po utakmici. Možda i najbolji košarkaš Evrope u ovom trenutku bio je glavni u defanzivnim skokovima (180), drugi najbolji igrač po ukupnom indeksu korisnosti (494) i ukupnom broju skokova (231). Ove sezone postavio je standarde i lične rekorde po broju ubačenih poena, broju skokova, ukradenih lopti i blokada, što je bilo dovoljno za mesto među najboljih pet igrača Evrolige.\nBoban Marjanović nije samo postao dominantna sila pod obručima, već je iza sebe imao neverovatnu sezonu prepunu oborenih rekorda. Zvezdin “dobroćudni div” postao je najbolji skakač u istoriji Evrolige (256) i broju dabl-dablova u jednoj sezoni (16). Sa prosečnim indeksom korisnosti 26 ostvario je najbolji učinak u poslednjoj deceniji, kao i sa 10,7 skokova po utakmici. Marjanović je drugi najbolji strelac elitnog takmičenja sa 16,6 poena u 24 utakmice. Tri puta do sada je osvajao titulu najkorisnijeg igrača kola, a čak šest puta ove sezone imao najbolji indeks korisnosti u TOP 20. Bobinator je tako došao do prve nagrade i najbolje petorke evropskog kontinentalnog klupskog takmičenja.\nTeo, Bjelica i Marjanović u najboljoj petorci, Bogdan Bogdanović najbolji mladi košarkaš Evrolige drugu godinu zaredom, a svi zajedno sa Nikolom Kalinićem čine najbolju petorku po izboru navijača. Saleta Đorđevića čekaju slatke muke!\nIzvor fotografije: MN Press


Takmičenje u izradi najboljeg biznis plana – ICR\nU okviru podrške za razvoj preduzetništva mladih u agrobiznisu, USAID Agrobiznis projekat pokreće program dodele bespovratnih sredstva studentima i srednjoškolcima, koji su uspešno završili programe poslovne obuke pod pokroviteljstvom USAID Agrobiznis projekta, na Poljoprivrednim fakultetima u Beogradu i Novom Sadu, Agronomskom fakultetu u Čačku, kao i u srednjim školama u okviru programa “Dostignuća mladih Srbije.”\nPravo da učestvuju u programu dodele bespovratnih sredstava imaju mladi uzrasta izmenu 15 i 24 godina, koji planiraju da se u sklopu svog biznis plana bave proizvodnjom i preradom sledećih proizvoda:\n1. Sveže i preraneno povrće, jagodičasto i drvenasto voće\n2. Proizvodi od mesa\n3. Posebni sirevi, kajmaci i drugi mlečni proizvodi\n5. Lekovito bilje i šumski plodovi\nKod podnošenja zahteva za dodelu besporvratnih sredstava, zainteresovani studenti I srednjoškolci, koji ispunjavaju gorenavedene kriterijume, treba da imaju u vidu sledeća pravila USAID Agrobiznis projekta:\n•Podnosilac zahteva može da traži najviše $15,000 za svoj projekat.\n•Bespovratna sredstva su obezbenena za najmanje 20 najboljih biznis planova.\n•Primalac bespovratnih sredstava može biti samo pravno lice (preduzeće, komercijalno poljoprivredno gazdinstvo, i sl.) registrovano kod Agencije za privredne registre. U trenutku podnošenja zahteva, podnosilac može biti neregistrovan ili u procesu registracije, ali pravo da koristi bespovratna sredstva imaće tek po obavljenoj registraciji.\n•Zahtev za dodelu bespovratnih sredstava mora biti dostavljen u formi propisanoj od strane USAID Agrobiznis projekta, popunjen elektronski u skladu sa instrukcijama koje se nalaze u formi (videti formu u prilogu). Zahtev treba dostaviti u pisanoj formi (potpisan i overen), kao i na CD-u. Poželjno je da forma zahteva bude popunjena na engleskom jeziku.\n•Nabavku tražene opreme obavlja isključivo USAID Agrobiznis projekat.\n•Podnosilac zahteva je dužan da dostavi preciznu tehničku specifikaciju za opremu\nkoja se nabavlja iz bespovratnih sredstava. Precizna tehnička specifikacija\npodrazumeva opis opreme u sledećim kategrijama: opšte karakteristike (dimenzije,\nboja, vrsta materijala, i sl.), tehničke karakteristike i performanse (snaga, kapacitet I sl), kao i druge specifične karakteristike, koje imaju značaj kod nabavke opreme.\n•Podnosilac zahteva je dužan da dostavi najmanje tri pisane ponude od strane\nodgovarajućih dobavljača, za svaku navedenu stavku budžeta ili budžet u celini.\nPonude za traženu opremu moraju biti uporedive, i moraju sadržati kontakt\ninformacije ponunača, biti na memorandumu firme, overene pečatom i potpisom.\n•Kod podnošenja zahteva, neophodno je definisati najviše tri komada opreme, koja će biti predmet nabavke iz bespovratnih sredstava. Podnosilac zahteva može da traži više od tri komada opreme, samo u slučaju menuzavisnih komponenti koje čine jedan sistem funkcionalnim.\n•Tražena oprema mora biti proizvedna i dopremljena prvenstveno iz SAD-a i Srbije, a ako takva oprema ne postoji u ove dve zemlje, onda u obzir dolazi nabavka iz\nzemalja regiona i EU.\n•Podnosilac zahteva mora da pruži jasno obrazloženje opravdanosti investicije po\nkriterijumima USAID Agrobiznis projekta, a na osnovu podataka iz biznis plana.\nShodno tome, podnosilac zahteva mora dostaviti kvantifikovane projekcije rezultata\nbespovratne pomoći za period od godinu dana od dana sprovonenja predloženih\naktivnosti, koristeći listu indikatora iz propisane forme zahteva (porast prodaje,\notvaranje novih radnih mesta, itd.).\n•Podnosilac zahteva je dužan da dostavi i svu dodatnu dokumentaciju neophodnu za obradu aplikacije, koja nije navedena u propisanoj formi u prilogu, a koju bude tražilo osoblje USAID Agrobiznis projekta.\n•Zahtev za dodelu bespovratnih sredstava mora biti u potpunom saglasju sa\nelementima biznis plana u smislu budžeta, korisnika bespovratnih sredstava i\n•Bespovratna sredstava se ne mogu korisiti za nabavku žive stoke, sadnica, pesticida, nubriva, motornih vozila, korištene opreme, farmaceutskih proizvodi, luksuzne opreme, sredstava za kontracepciju, kao i opreme za osmatranje, modifikaciju vremena, kocku i proizvodnju alkohola. Takone, bespovratna sredstva se ne mogu koristiti za rekonstrukciju postojećih granevinskih objekata i izgradnju novih granevinskih objekata.\n•Bespovratna sredstva moraju biti iskorištena tako da ne narušavaju životnu sredinu, i da su u skladu sa svim prikladnim nacionalnim, pokrajinskim i lokalnim zakonima i drugim propisima o zaštiti životne sredine, a koje nisu zabranjene menunarodnim sporazumima.\n•Poslovne aktivnosti i sredstva podnosioca zahteva ne smeju biti predmet bilo kakve parnice ili spora sa bilo kojim pravnim ili fizičkim licem.\n•Primalac bespovratnih sredstava je obavezan da prijavi prihode ostvarene zahvaljući dodeljenim bespovratnim sredstvima u toku trajanja projekta. Takone, podnosilac zahteva mora da navede u svojoj aplikaciji ili biznis planu na koji način će iskoristiti prihode stečene zahvaljujući dodeljenim sredstvima.\nSvi zainteresovani, koji imaju pravo učešća u programu dodele bespovratnih sredstava, dužni su da dostave zahteve za dodelu bespovratnih sredstava, u skladu sa gore navedenim uputstvima, najkasnije do 31. avgusta 2011. godine.\nSve dodatne informacije u vezi sa dodelom sredstava mogu se dobiti putem telefona u kancelarijama USAID Agrobiznis projekta u Beogradu, Nišu, Čačku i Novom Sada ili na email adresu: office@agrobiznis.net\nUputstva i detaljne informacije


desk - 29. jun 2012. u 08.34\nPredstavnici SNS-a i SPS-a dogovorili se o osnovnim principima nove vlade koja bi trebalo da ima 15 ministarstava. Aleksandar Vučić rekao da je predlog da vlada bude manja i efikasnija od postojeće, a Ivica Dačić najavio da bi vlada mogla biti formirana za 15 dana.\nPredsednik Socijalističke partije Srbije (SPS) i mandatar za sastav nove vlade Ivica Dačić najavio je da bi Vlada Srbije mogla biti formirana za 15 dana.\nDačić je na konferenciji za novinare, posle sastanka predstavnika koalicije okupljenje oko SPS-a sa rukovodstvom Srpske napredne stranke, rekao da je predlog da buduća vlada ima 15 ministarstava.\nOn je rekao da SPS i SNS imaju različite poglede i mišljenja onekim događajima iz prošlosti, ali da im je zajedničko jedinstveno opredeljenje da učine sve da sadašnjost i budućnost Srbije bude bolja, da Srbija postane članica EU, faktor stabilnosti i u regionu, očišćena od korupcije i kriminala i zemlja socijalne pravde.\nMandatar za sastav nove vlade smatra da nema bojazni da naredna vlada dovede u pitanje evropski put, jer će evropske integracije i dobijanje datuma za početak pregovora biti jedan od njenih osnovnih ciljeva.\nSrbija će, naglasio je Dačić, razvijati dobre odnose u regionu, jer želi da bude faktor mira i stabilnosti.\nGovoreći o odnosu nove vlade prema MMF-u, Dačić je rekao da program vlade treba da bude zajednički imenitelj svih stranaka u vladi i da on nikada nije rekao da ne treba razgovarati sa MMF-om, već da treba videti šta su realni zahtevi, a šta pritisci koje druge zemlje nisu imale.\nDačić je istakao da Aleksandar Vučić treba da bude u novoj vladi Srbije, ali se lider naprednjaka, ni pored insistiranja novinara, nije izjasnio o tom predlogu.\nVučić: Buduća vlada manja od postojeće\nVršilac dužnosti predsednika Srpske napredne stranke Aleksandar Vučić izjavio je posle sastanka da je postignuta saglasnost o brzom formiranju Vlade Srbije, koja bi bila efikasna i manja od postojeće, imala manje resora i manje državnih sekretara.\nVučić je rekao da bi glavni ciljevi buduće vlade trebalo da budu borba protiv kriminala i korupcije i dobijanje datuma za početak pregovora o članstvu u Evropskoj uniji i dodao da će se založiti za ukidanje restriktivnog Zakona o javnom informisanju i novog Zakona o javnim nabavkama.\nOn je ocenio da Srbija nije plen, da je pred budućom vladom ozbiljan posao i da će od ponedeljka početi rad na detaljnoj izradi plana i programa buduće vlade, a u narednih pet dana i o njenoj strukturi.\nLider naprednjaka rekao je da je jedino dogovoreno da predsednik vlade bude Ivica Dačić, a da nisu vođeni razgovori o konkretnim resorima i mestima u novoj vladi, već o rashodnoj i prihodnoj strani budžeta.\nVučić je rekao da je u predizbornoj kampanji iznosio negativne ocene o radu aktuelne Vlade Srbije, ali da se SNS vodio time da li treba da ostavi Demokratsku stranku na vlasti „posle 12 godina agonije” ili da sa SPS-om Srbiji donose promene.\nDačić i Vučić kažu da nisu razgovarali o koaliciji u Beogradu, a da će se u narednom periodu analizirati situacija u pojedinim lokalnim samoupravama.\nVučić je rekao i da je njegov lični stav da bi bilo nefer i nepošteno da kaže da je dobio izbore, jer su Dragan Đilas i DS dobili više glasova.\nDačić je najavio da će narednih dana razgovarati sa Ujedinjenim regionima Srbije, kao i sa drugim stranakama koje za sada nisu izrazile želju da čine parlamentarnu većinu, jer su principi nove vlade od velike važnosti za sve.\nGlavni odbor SNS-a u nedelju će odlučivati o učešću u vladi i njenim ciljevima, dok će tokom iduće nedelje na novoj sednici odbora razmatrati kadrovska rešenja, rekao je Vučić. (RTS)\nSledeći članak: File se nada Dačićevom evropejstvu


KONKURS ZA JELEN DEMOFEST 2015\nNa konkurs Demofesta koji se zatvara 1. aprila još uvek pristižu prijave demo sastava sa prostora cele ex-Yu, a Brankica Stojanović, PR festivala ističe da se na osnovu ranijih iskustava najveći broj prijava očekuju upravo u danima koji slede. Takođe, dodaje da kao i obično prednjače prijave sastava iz Srbije i Hrvatske.\n"Ovo, naravno, ništa ne mora značiti, što je pokazao i izbor prošlogodišnjih pobednika među kojima su se po odluci žirija našla dva benda iz Slovenije i jedan iz BiH", naglasila je ona.\nOna podseća i na nagrade Demofesta, te poziva demo sastave regiona da iskoriste šansu koju im festival pruža.\n"Nagradni fond iznosi 10.000 evra, a u to spadaju snimanje albuma, snimanje spota u MTV produkciji, binska oprema i promocija. Bendovima koji budu nastupali u Banjaluci su plaćeni troškovi smeštaja, imaju svoje domaćine, hranu i smeštaj u najboljem hotelu, a sviraju pred oko 5.000 ljudi. Mislim da su ovo sasvim dovoljni razlozi za prijavu", dodala je ona.\nUkoliko to još nisu učinili, bendovi se na konkurs mogu prijaviti putem zvaničnog sajta, a u delu "Takmičari" nalazi se elektronska prijava, koju je potrebno detaljno ispuniti, kao i izjavu o autorskom delu, te ih zajedno sa dve autorske numere, fotografijom benda i tekstovima poslati na adresu konkurs@demofest.org.\n"Kao što svi već dobro znaju, nakon završenog konkursa na red dolazi stručni žiri, koji će odabrati 30 bendova koji će nastupati na jednoj od dve kvalifikacione večeri. Nakon toga, deset ili više bendova će se u finalu boriti za prestižne nagrade festivala", istakla je Stojanović.\nDemofest je jedinstvena prilika za sve demo bendove da se za njihov dobar glas i zvuk daleko čuje, a mnogim takmičarima festivala upravo Demofest je bio odskočna daska. Među njima se nalazi i sastav M.O.R.T., koji se trenutno nalazi u misiji pokoravanja top lista širom Balkana, a njihovim stopama kreću i prošlogodišnji pobednici Hulahoop iz Slovenije, koji neumorno rade na albumu prvencu, čije su snimanje dobili kao nagradu za osvojeno prvo mesto.\nPročitajte naš razgovor sa devojkama iz Hulahoopa, Evom i Monikom, tokom prošlogodišnjeg Demofesta.\nHulahoop su i u fazi odabira pesme za koju će se snimiti spot u MTV produkciji, što je takođe deo nagrade. Njihov debi album publika će imati priliku čuje na predstojećem, osmom Jelen Demofestu koji će biti održan u drugoj polovini jula.


Vujović o Rio Tintu: Još nemamo studiju o uticaju na životnu sredinu, a već pričamo da ne valja - Društvo - Dnevni list Danas\nPočetna » Vesti » Društvo » Vujović o Rio Tintu: Još nemamo studiju o uticaju na životnu sredinu, a već pričamo da ne valja\nMinistarka za zaštitu životne sredine Irena Vujović izjavila je danas da se još ne zna da li bi rudnik litijuma kompanije Rio Tinto imao negativan uticaj na životnu sredinu, jer procena uticaja još nije gotova, pa, kako je rekla, ta tema ne treba da se politizuje i da se tako građani zastrašuju.\n„Još ništa ne znamo, a već pričamo da ne valja, dok oni koji blokiraju auto-puteve, prodaju svoju zemlju Rio Tintu za basnoslovne sume“, rekla je Vujović za TV Prva.\nOna je kazala da će procenu studije uticaja na životnu sredinu raditi Rio Tinto, kao i da će tu procenu onda proveravati i oceniti resorno ministarstvo.\n„Oni (Rio Tinto) angažuju stručnjake i sačine studiju i tada predaju resornom ministarstvu koje onda to proverava i daje ocenu. To je zakonska procedura“, objasnila je ministarka.\nOna je dodala da će u oceni te studije učestvovati i javnost, odnosno da će građani moći da daju sugestije.\n„Rok za predaju studije je godinu dana od trenutka kada Rio Tinto dobije rešenje i kada ono postane pravosnažno. Dakle, još godinu, godinu i po“, rekla je ona.\nKada je reč o aerozagađenju, ministarka je istakla da situacija „nije sjajna“ i ponovila da građani i mediji treba da koriste zvanične stranice za ocenu zagađenja.\n„To su stranice Agencije za zaštitu životne sredine i Zavoda za javno zdravlje, naravno da nije sjajna situacija, ali radimo intenzivno na tome da popravimo aerozagađenje u Srbiji“, rekla je Vujović.\nAerozagađenjeirena vujovicrio tintostudija o proceni uticaja na zivotnu sredinuBeograd